Sempena ucapan sulung saya dalam Dewan yang mulia ini, saya ingin merakamkan penghargaan dan ucapan terima kasih kepada seluruh pengundi di Parlimen Kuantan yang telah memberikan kepercayaan kepada saya pada PRU ke-15 yang lalu, khususnya anak-anak muda yang bangkit bersama mahukan perubahan dengan memilih Perikatan Nasional. Teruskan anak-anak muda.

Titah Kebawah Duli Yang Maha Mulia Seri Paduka Baginda Yang di-Pertuan Agong menyentuh berkenaan perlu diberikan tumpuan terhadap penyediaan infrastruktur dan kemudahan awam. Antaranya baginda menyatakan keresahan berkaitan kesusahan rakyat khususnya kumpulan B40 dalam aspek pemilikan rumah.

Kajian Universiti Sains Malaysia di kawasan perumahan kos rendah dan sederhana rendah kira-kira 25 peratus daripada 400 orang responden masih menyewa rumah, sedangkan 30 peratus daripada pendapatan mereka digunakan untuk membayar sewa rumah. Kenapa ini berlaku? Faktornya ialah harga rumah dan hartanah yang terlalu tinggi.

Saya memohon kerajaan mengambil langkah proaktif dengan mengawal harga barang- barang pembinaan yang setiap tahun mengalami kenaikan seperti simen, besi, pasir, atap dan lain-lain. Jika bahan pembinaan ini dikawal, adalah lebih mudah untuk pihak kerajaan mengawal kenaikan harga rumah.

Saya juga mencadangkan agar pihak kerajaan menyediakan pelan pinjaman pembelian rumah khusus kepada golongan B40 ini kerana ada di antara mereka yang tiada slip gaji dan menyukarkan mereka mendapat pinjaman bank.

Saya ingin mengambil perhatian Kementerian Kerja Raya berkenaan dengan infrastruktur mengenai jalan rosak dan berlubang. Masalah ini berlaku di mana-mana seluruh negara termasuk di Parlimen saya, Kuantan.

Ramai yang salurkan rasa tidak puas hati kerana ada berlaku kemalangan yang melibatkan nyawa, juga melibatkan kerugian harta benda. Ramai juga yang mengadu berkaitan lampu jalan tiada, saluran longkang tersumbat.

Kita terkilan juga apabila ada beberapa isu yang lambat diambil tindakan kerana masalah peruntukan. Oleh itu tindakan kerajaan dan Kementerian Kewangan yang ingin mengurangkan peruntukan perlu diteliti semula khususnya yang melibatkan kepentingan orang awam.

Tuan Yang di-Pertua, Kebawah Duli Yang Maha Mulia Tuanku Yang di-Pertuan Agong ada menyentuh berkenaan pengurusan risiko bencana seperti banjir yang berlaku setiap tahun.

Alhamdulillah, Kuantan telah dibina projek tebatan banjir bagi kawasan penempatan Sungai Isap. Dengan terlaksananya projek ini, risiko banjir besar dapat dikurangkan. Maksudnya, projek tebatan banjir dan sistem pam adalah berkesan bagi mengurangkan risiko banjir. Kini ia telah dilanjutkan ke kawasan yang berisiko banjir seperti di Inderapura, Taman Guru dan kawasan sekitar.

Saya ingin menekankan kepada pihak yang berautoriti untuk sentiasa melakukan kawalan dan pemantauan rumah-rumah pam di sekitar sistem saliran untuk memastikan ia berfungsi dengan baik termasuk penyediaan peralatan lengkap dengan segera. Contohnya, di kawasan saya terdapat rumah pam masih menggunakan sistem genset untuk mengepam air keluar apabila banjir iaitu di Bunut Rendang, Teluk Mahang dan Kampung Kurnia.

Tuan Yang di-Pertua, di tempat saya juga di Kampung Cherok Paloh dan Ubai situasinya unik, tidak hujan, sedar-sedar banjir. Ini kerana apabila hujan di sebelah Pahang Barat dengan lebat maka tiba-tiba air melimpah ke hilir sungai.

Mereka merupakan petani tradisional. Saya ingin mencadangkan kepada pihak kementerian agar melihat kembali bentuk bantuan yang perlu disalurkan kepada mereka. Tidak cukup hanya bantuan benih dan baja. Cadangan saya, agar kerugian itu dikira berdasarkan kos kerugian semasa.

Saya juga hendak mengambil kesempatan untuk merakamkan penghargaan dan terima kasih kepada anggota keselamatan iaitu polis dan tentera termasuk bomba, Angkatan Pertahanan Awam, Jabatan Amal Malaysia dan yang terkini guru-guru yang sentiasa berkorban membantu rakyat ketika bencana seperti banjir walaupun pada ketika itu kediaman mereka sendiri dilanda banjir.

Saya juga ingin membangkitkan beberapa situasi di mana berlaku banjir disebabkan pembangunan projek perumahan. Mengambil contoh yang berlaku di Kuantan, ada beberapa buah kawasan perumahan tidak pernah banjir sebelum dari tahun 2018. Dalam tempoh pembangunan 10 tahun terakhir banyak kawasan perumahan yang dibangunkan dan kawasan baharu ini ditambun dengan tanah yang lebih tinggi.

Apabila hujan lebat, kawasan yang lama seperti Kempadang Makmur, Kampung Kempadang, jalan utama Taman Andenland di Pak Mahat, air bertakung kerana sistem saliran yang tidak teratur. Saya ingin mencadangkan di kawasan ini juga disediakan sistem pam untuk membawa air keluar dari tempat air bertakung. Saya juga memohon pihak kerajaan mengambil perhatian yang serius bagi menyelesaikannya.

Sebagai sebuah ibu negeri di negeri Pahang masih terdapat lokasi kemudahan internetnya yang masih lemah seperti di Pantai Sepat, Kuala Penor dan Cherok Paloh. Saya memohon agar Kementerian Komunikasi dan Digital Malaysia membuat sesuatu agar mereka juga dapat menikmati limpahan pembangunan yang berlaku di Kuantan. Tuan Yang di-Pertua, saya nampak istilah madani ini adalah retorik politik semata.

Saya sendiri menghantar surat untuk mengadakan pertemuan dengan beberapa buah agensi kerajaan di Kuantan bagi membincangkan isu-isu berkaitan. Ada jabatan dan agensi menerima. Terima kasih saya ucapkan kepada mereka. Namun, ada juga yang sangat mendukacitakan apabila kami dimaklumkan ada arahan daripada pihak atasan agar tidak membenarkan mereka berjumpa dengan Yang Berhormat pembangkang. Di manakah ihsan dan hormat yang dicanangkan?

Pada 6 Februari 2023 baru-baru ini hujan lebat di Kuantan. Ada tempat yang airnya naik. Kami Yang Berhormat menerima panggilan telefon bertanya “Bilakah hendak pindah? Di manakah kami hendak pindah?”. Saya terpaksa mencari maklumat dengan kenalan-kenalan. Saya hendak beritahu dalam Dewan ini Tuan Yang di- Pertua, bahawa kami tujuh orang Ahli Parlimen dan 17 orang ADUN pembangkang di Pahang tiada wakil dalam jawatankuasa bencana daerah.

Saya tanya pegawai yang terlibat dengan pengurusan bencana ini kenapa tidak libatkan kami dalam jawatankuasa bencana agar setiap yang dibincangkan untuk persiapan menghadapi bencana kita dapat ketahui lebih awal. Namun, beliau memaklumkan tidak mendapat arahan untuk libatkan MP atau ADUN pembangkang.

Inikah contoh Kerajaan Madani yang dicanangkan? Saya harap agar titah Yang di-Pertuan Agong berkaitan semua pihak perlu mengelakkan politik sempit ini yang merugikan rakyat perlu di hadam oleh semua pihak.

Kami dimaklumkan berkaitan kegusaran di beberapa buah lokasi berkaitan dengan judi online yang berselindung di sebalik premis-premis lain. Saya mohon pihak kerajaan dan pihak berkuasa tempatan dan Kementerian Komunikasi dan Digital Malaysia bertindak dengan tuntas bagi mengekang aktiviti perjudian. Saya juga mengucapkan tahniah kepada Kerajaan Negeri Kedah yang mengambil tindakan proaktif bagi mengekang aktiviti perjudian.

Sebelum saya mengakhiri perbahasan ini, saya ingin mengajak semua Ahli Parlimen agar mencari jalan untuk mewujudkan suasana harmoni di antara kaum dalam negara kita ini agar Kembali kepada pembentukan perlembagaan negara.

Tidak perlu hendak desak jika ia bukan hak. Hormat-hormatilah di antara kita. Juga kepada Yang Berhormat Menteri yang baharu, saya mencadangkan apabila pergi ke mana-mana Parlimen untuk urusan kerja maklumlah sepatah agar ia lebih beradab. Saya akhiri dengan serangkap pantun.

Sungai Pahang Gunung Tahan,
Bumi bertuah pahlawan keramat;
Kepercayaan rakyat kami pertahan,
Dengan tekad kami berkhidmat.

Wan Razali Wan Nor
Ahli Parlimen Perikatan Nasional Kuantan.

Ini adalah petikan ucapan semasa membahaskan Usul Menjunjung Kasih Titah Seri Paduka Baginda Yang di-Pertuan Agong di Dewan Rakyat pada 21 Februari 2023.


Kerajaan campuran mudah retak, Pua gelar UMNO-BN sebagai pakatan korup

Seorang pemimpin DAP, Tony Pua menyifatkan kerajaan campuran yang dibentuk bersama UMNO-Barisan Nasional (BN) boleh berpecah pada bila-bila masa dan memberi gambaran tidak yakin ia sukar kekal bertahan.

Pua yang juga bekas Setiausaha Publisiti DAP itu dalam laporan portal BH berkata perlu diingat kerajaan campuran ini tidak kukuh dan boleh retak bila-bila masa, sambil menggesa Perdana Menteri perlu membuktikan sesuatu kepada rakyat berbilang kaum di negara ini bahawa pentadbiran Pakatan Harapan (PH) jauh lebih baik dan tidak korup seperti BN.

“Kena ingat Kerajaan Perpaduan sekarang ini mudah retak bila-bila masa. Jadi penting untuk Perdana Menteri dan keseluruhan kerajaan untuk terus berkhidmat.

“Perdana Menteri yang popular bukan untuk Petaling Jaya, tetapi untuk Terengganu, Kelantan, Pahang, Kedah, Sabah dan Johor,” kata Pua dipetik laporan media.

Bekas Ahli Parlimen Damansara itu berucap pada Majlis Makan Malam Mengumpul Dana DAP di perkarangan Dewan Bandaraya Petaling Jaya (MBPJ) malam ini.

Dalam pada itu, Pua menegaskan Datuk Seri Anwar Ibrahim perlu menggunakan kesempatan ketika menjadi Perdana Menteri untuk menunjukkan kerajaannya itu bersih dan tidak korup dibandingkan dengan UMNO dan Bersatu.

“Perlu tunjukkan supaya (rakyat tahu) ia jauh lebih baik jika dibandingkan dengan (parti) berteraskan Melayu, parti nasionalis Melayu seperti UMNO dan Bersatu.

“Kita sebenarnya boleh lakukan lebih baik berbanding apa yang dilakukan oleh pakatan korup seperti BN, UMNO serta BERSATU.

“Itu sebenarnya yang kita nak lakukan bila kita ada peluang lima tahun lagi bermula sekarang, untuk tunjukkan perbezaan. Bila kita berjaya, saya sangat yakin dalam tempoh empat tahun (akan datang) apabila kita adakah PRU (Pilihan Raya Umum), PH akan terima sokongan besar daripada rakyat Malaysia.

“Kemudian, kita akan boleh tubuhkan kerajaan sendiri dan laksanakan reformasi dan perubahan yang kita mahukan di bawah PH demi kebaikan rakyat Malaysia. Itu paling mustahak untuk kita semua,” katanya.

Beliau juga tidak percaya dengan sokongan bukan partisan kerana percaya bahawa negara ini perlu pilihan.

“Jangan risau, saya sentiasa di sini dan bila saya bersedia untuk ke sini (majlis malam ini), saya pakai baju DAP, logo besar dengan rasa bangga. Saya akan tetap berada dalam parti ini dan tidak akan tinggalkan parti ini.

“Saya akan berjuang demi Malaysia yang lebih baik. Terima kasih kepada semua yang hadir pada malam ini dan sokongan majlis ini untuk PRN (Pilihan Raya Negeri),” katanya.


PAC syor adakan prosiding baharu membabitkan LCS

Jawatankuasa Kira-Kira Wang Negara (PAC) mengesyorkan prosiding baharu berhubung kapal tempur pesisir (LCS) kontroversi diadakan pada persidangan Parlimen ke-15 yang dijadualkan bermula Isnin ini.

Pengerusi PAC, Datuk Mas Ermieyati Samsudin berkata prosiding itu dicadangkan diadakan sejurus pelantikan ahli PAC diluluskan Dewan Rakyat.

Kata Mas Ermieyati, PAC dijangka mengadakan prosiding tersebut di Limbungan Kapal Boustead Naval Shipyard (BNS) dan diikuti lawatan kerja bagi memantau kemajuan pembinaan kapal berkenaan.

“Saya juga akan mencadangkan PAC mengeluarkan laporan baharu untuk dibentangkan ke Parlimen selepas laporan kemajuan dibentangkan setiap tiga bulan.

“Ini kerana antara syor PAC dalam laporan sebelum ini menyatakan Kementerian Pertahanan perlu membentangkan laporan kemajuan pembinaan kapal LCS kepada jawatankuasa berkenaan setiap tiga bulan.

“Saya mengambil maklum, PAC Parlimen penggal Ke-14 sudah membentangkan Laporan Perolehan Kapal LCS pada 4 Ogos 2022. Ketua Setiausaha Kementerian Pertahanan sudah membentangkan maklum balas terhadap tujuh syor dikemukakan PAC Parlimen penggal Ke-14, pada 5 Oktober 2022,” katanya dalam satu kenyataan, hari ini.

Isu kapal LCS mendapat perhatian susulan pendedahan PAC iaitu tiada satu kapal pun yang berjaya disiapkan walaupun kerajaan telah membelanjakan RM6 bilion bagi projek tersebut,yang dikurniakan kepada BNS melalui tender terbuka.

Ketika awal pendedahan laporan PAC, Timbalan Presiden PKR, Rafizi Ramli yang sekarang ini Menteri Ekonomi secara terbuka mengaitkan beberapa nama individu dalam skandal penyelewengan terbesar selepas 1Malaysia Development Berhad (1MDB).

Antara nama dikaitkannya ialah Presiden UMNO, Datuk Seri Ahmad Zahid Hamidi (kini Timbalan Perdana Menteri); bekas Perdana Menteri, Datuk Seri Najib Razak (kini di dalam penjara); dan Datuk Seri Hishammuddin Hussein (Ahli Parlimen Sembrong).

Ketiga-tiga individu merupakan pemimpin kanan dalam UMNO dan pernah memegang portfolio Kementerian Pertahanan.

Rafizi mendakwa ratusan juta wang dalam projek tersebut hilang dan lesap akibat penyelewengan yang berlaku.

Malah, Rafizi juga memberi amaran kepada Najib supaya tidak berpura-pura tidak tahu berhubung skandal LCS kerana waktu itu beliau merupakan Perdana Menteri ketika kerajaan menandatangani perjanjian bagi projek LCS bersama Boustead Naval Shipyard Sdn Bhd (BNS) pada 2011 serta merupakan satu-satunya pihak yang berkuasa mempengaruhi penukaran reka bentuk kapal tersebut daripada keperluan tentera laut.


Calon PN angkat sumpah, nama disemak dengan polis, SPRM dan insolvensi

Perikatan Nasional (PN) menjanjikan calon-calon yang akan bertanding pada PIlihan Raya Negeri (PRN) Johor 12 Mac depan terdiri daripada mereka yang bersih, dalam semua aspek, termasuk bebas daripada kes-kes mahkamah.

Pengerusi PN Tan Sri Muhyiddin Yassin sehubungan itu berkata, semua calon yang terlibat bukan sahaja akan mengangkat sumpah, malah nama-nama mereka telah dihantar kepada pihak berkuasa bagi memastikan mereka adalah bersih.

“PN sudah memutuskan bahawa setiap calon daripada Perikatan Nasional akan mengambil sumpah ataupun aku janji untuk menolak segala bentuk rasuah, menolak segala-gala bentuk, salah guna kuasa.

“Dan berpegang pada prinsip akan melaksanakan tanggungjawab dan amanah sejujur-jujurnya.. kita buat ini waktu pilihan raya di negeri Melaka baru-baru ini.

“Saya lihat hanya Perikatan Nasional sahaja berani untuk minta supaya calon-calonnya mengangkat sumpah wallahi, wabillah. watallahi yang Islam supaya mereka akan menjauhkan diri mereka daripada amalan-amalan rasuah dan salah guna kuasa,” katanya pada majlis pengumuman calon PN di Johor Bahru, hari ini.

Bukan itu sahaja, malah kata Muhyiddin nama-nama calon itu telah dihantar kepada Polis Diraja Malaysia untuk menyemak jika terdapat kes-kes mahkamah.

“Jangan jadi seperti kluster mahkamah. Kita juga menghantar nama calon kepada Suruhanjaya Pencegahan Rasuah Malaysia (SPRM)… jangan ada elemen-elemen rasuah.

“Kita hantar pada Jabatan Insolvensi melihat sama ada mereka ini bankrap ataupun tidak. Di samping itu, parti juga membuat saringan dari segi kelayakan-kelayakan yang lain,” katanya.

Bekas Perdana Menteri Malaysia kelapan itu berkata apa yang dilakukan itu adalah kerana sayangkan negeri dan bangsa Johor, supaya wakil yang dipilih nanti benar-benar menjalankan tugas dan tanggungjawab dengan amanah.

“Dan kita punya tagline ialah demi bangsa Johor. Demi bangsa Johor ialah bahawa kita bertekad dan berazam kerajaan yang akan terbentuk nanti akan dapat merancang satu bentuk pembangunan yang lestari, mencakupi pelbagai aspek kehidupan rakyat negeri Johor.

“Baik daripada bidang sosialnya, bidang ekonominya, bidang pendidikannya yang ada berkaitan dengan soal pekerjaan, alam sekitar dan berbagai lagi, yang kesemuanya ini akan kita senaraikan dalam manifesto yang akan kita keluarkan pada awal bulan hadapan.

“Ini adalah suatu jaminan kita bahawa kita mahu melihat negeri Johor ini bukan sahaja dibangunkan seperti yang dilihat pada masa-masa lepas, tetapi dapat ditingkatkan usahanya lebih berganda-ganda.

“Supaya Johor menjadi teras kepada pembangunan negara. Di sinilah kita akan mengambil langkah menjadikan Johor sebagai contoh yang terbaik,” katanya.


Perang Russia-Ukraine: Hisham jangka harga makanan akan naik

Menteri Kanan Pertahanan Datuk Seri Hishammuddin Hussein memberi amaran mengenai ‘masa terburuk’ kenaikan harga makanan global susulan perang Russia-Ukraine yang belum menampakkan penghujungnya, belum muncul.

Menurutnya kerosakan di Ukraine, pengeksport utama banyak komoditi asas, serta sekatan keras ke atas Russia, dijangka mendorong kenaikan harga barangan dalam beberapa bulan akan datang.

“Konflik adalah di Eropah, tetapi implikasi – dan kerosakan – adalah global.

“Covid-19 telah menyaksikan gangguan rantaian bekalan secara global di mana penutupan negara menghentikan aliran bekalan makanan dan barangan mentah.

“Kini, konflik Ukraine-Russia memburukkan lagi keadaan. Ketidaktentuan harga komoditi telah melonjak, dengan harga makanan mencecah paras yang tidak dilihat sejak kenaikan harga 2007-2008.

“Suka atau tidak, keselamatan makanan adalah penting untuk keamanan dan kestabilan, tidak ada dua cara mengenainya,” katanya, pada Sidang Kemuncak Keselamatan Asia ke-19 di Singapura pada Sabtu.

Selain makanan, Hishamuddin berkata negara di seluruh dunia menghadapi tiga lagi cabaran biasa – jenayah rentas sempadan, maklumat salah dalam talian dan ancaman peperangan biologi – yang memerlukan kerjasama keselamatan.

Pandemik Covid-19, katanya, turut memberikan “peluang keemasan” bagi kumpulan pengganas untuk menggabungkan naratif pelampau mereka dengan idea palsu mengenai virus itu.

“Ini dilakukan melalui kempen salah faham maklumat yang diselaraskan seperti teori konspirasi mengenai vaksin; tuntutan pembalasan Tuhan terhadap orang yang tidak beriman, dan juga tuduhan untuk menjadikan virus sebagai senjata.

“Ini sebagai peringatan bahawa kita mesti terus berwaspada dalam memerangi ekstremisme dan tidak mampu untuk mengalihkan pandangan kita dari perang ini.

“Ketiga, adalah ancaman peperangan biologi. Kita telah melihat secara langsung bagaimana Covid-19, virus yang tidak kelihatan, membawa negara-negara bertekuk lutut.

“Ia sudah pasti mengingatkan kita tentang kelemahan dan sememangnya, sehingga ke hari ini, kita semua masih cuba untuk membina semula dan pulih daripada kesan buruk yang ditinggalkan oleh Covid-19 kepada kita.

“Tetapi, di sebalik tabir – musuh yang berpotensi melihat skala kemusnahan yang dibawa oleh virus yang tidak kelihatan ini dan sedang merancang langkah seterusnya,” katanya.

Sehubungan itu, Hishammuddin menyeru semua negara untuk meneruskan kerjasama praktikal di peringkat sub-serantau serta menggalakkan langkah-langkah membina kepercayaan dan keyakinan untuk menangani cabaran keselamatan yang muncul.


UMNO, BN berputih mata kalah semua kerusi di Melaka

UMNO dan Barisan Nasional (BN) mengalami tamparan paling hebat apabila semua calonnya yang bertanding di kerusi Parlimen di Melaka, tewas kepada pesaing, masing-masing daripada Perikatan Nasional dan Pakatan Harapan (PH), pada PRU-15 semalam (19 November 2022).

Kekalahan itu dipercayai berpunca daripada penolakan rakyat, khususnya anak muda berusia 18 hingga 35 tahun, berikutan beberapa skandal membabitkan pemimpin UMNO, selain perpecahan yang berlaku dalam parti itu.

Senario itu menyaksikan BN julung kalinya terlepas semua kerusi Parlimen apabila tiga kerusi di Parlimen Tangga Batu, Jasin dan Masjid Tanah berjaya ditawan Perikatan Nasional, manakala tiga lagi kerusi di Alor Gajah, Hang Tuah Jaya dan Kota Melaka dimenangi PH.

Pengerusi PH Melaka, Adly Zahari yang membuat penampilan sulung di kerusi Parlimen Alor Gajah mengalahkan calon ‘heavyweight’ BN iaitu Ketua Penerangan UMNO, Shahril Sufian Hamdan dengan majoriti 890 undi.

PH turut mengekalkan kemenangan di Parlimen Hang Tuah Jaya menerusi Ketua Angkatan Muda Keadilan, Adam Adli Abd Halim yang memperoleh majoriti 8,638 selepas menewaskan Ketua UMNO bahagian Hang Tuah Jaya Datuk Mohd Ridhwan Mohd Ali daripada BN yang hanya memperoleh 30,780 undi.

Selain itu, penyandang kerusi Parlimen Kota Melaka, Khoo Poay Tiong (DAP) turut berjaya mempertahankan kerusi itu yang disandangnya dengan majoriti selesa 46,420.

Perikatan Nasional turut membuat kejutan apabila penyandang kerusi Parlimen itu di Masjid Tanah iaitu Datuk Mas Ermieyati Samsudin berjaya mempertahankan kerusi berkenaan dengan majoriti 4,411 undi menewaskan calon BN yang juga Ketua Pemuda UMNO Bahagian Masjid Tanah, Abdul Hakim Abdul Wahid yang hanya meraih 21,193 undi.

Dua wakil PAS yang bertanding atas tiket Perikatan Nasional berjaya merampas kerusi Parlimen Tangga Batu dan Jasin menerusi Pesuruhjaya PAS negeri, Zulkifli Ismail di Jasin dengan majoriti 322 dan Timbalan Pesuruhjaya PAS negeri Bakri Jamaluddin dengan majoriti selesa 8,849 undi di Tangga Batu.


Tangguh bayar denda RM970 juta: AG perlu cabar rayuan Rosmah

Peguam Negara (AG) harus mencabar perintah penangguhan terhadap denda RM970 juta yang dikenakan ke atas Datin Seri Rosmah Mansor dalam perbicaraan rasuahnya, kata seorang peguam.

Peguam kanan Mohamed Haniff Khatri Abdulla berkata kes itu berkemungkinan yang kedua di Malaysia yang mana penangguhan sedemikian telah dibuat.

Yang pertama, katanya, adalah apabila suami Rosmah, Datuk Seri Najib Razak diberikan penangguhan yang sama selepas Mahkamah Tinggi mendapati dia bersalah kerana penyelewengan dana SRC International dua tahun lalu.

“Ia menjadi satu preseden (kes duluan) dan akan dilihat sebagai pilih kasih pada mata orang ramai.”

Beliau juga berkata keadaan itu mengejutkan terutamanya selepas penangguhan Najib telah mencetuskan petisyen dalam talian menggesa pihak berkuasa merayu terhadapnya.

Beliau berkata walaupun denda untuk Rosmah adalah tinggi, pihak pendakwaan boleh menghalang penangguhan dan mendesak mengenakan syarat denda itu.

“Jumlah itu adalah terlalu banyak kerana ia mengikut undang-undang, tetapi pihak pendakwaan tidak boleh melupakan prinsip bahawa denda mesti dibayar… rayuan untuk menghalang pesalah berulang dan berpotensi penjenayah.

“Pasukan pendakwaan boleh menghalang dengan mengenakan tahanan rumah, mengehadkan kebebasan dan perjalanannya, kecuali untuk perjalanan penting seperti membeli-belah atau lawatan mendapatkan khidmat doktor. Ini adalah pilihan sementara menunggu pembayaran denda,” katanya memetik laporan NST.

Pada Khamis, 1 September lalu, Rosmah dijatuhi hukuman 10 tahun penjara dan denda RM970 juta setelah didapati bersalah terhadap tiga pertuduhan meminta dan menerima rasuah RM187.5 juta dan RM6.5 juta (RM5 juta dan RM1.5 juta dua kali berasingan).

Suapan itu diterima melalui bekas pembantunya Datuk Rizal Mansor sebagai ganjaran untuk membantu Jepak Holdings mendapatkan Projek Sistem Hibrid Fotovolta Suria Bersepadu (PV) serta penyelenggaraan dan operasi genset/diesel untuk 369 sekolah bernilai RM1.25 bilion melalui rundingan terus daripada Kementerian Pendidikan.

Pada Jumaat, 2 September lalu, Rosmah memfailkan rayuan penangguhan pelaksanaan hukuman penjara dan denda yang dikenakan Mahkamah Tinggi Kuala Lumpur.

Di bawah Kanun Prosedur Jenayah mereka yang tidak dapat menyelesaikan denda mahkamah perlu menjalani hukuman penjara sebagai ganti jumlah itu.

Haniff bagaimanapun berkata rayuan berasingan mengenai perkara ini atau rayuan balas bagi mencabar rayuan Rosmah, boleh difailkan.


Zahid penandatangan tunggal cek Yayasan Akalbudi, guna dana sesuka hati: Pendakwaan

Mahkamah Tinggi  Kuala Lumpur hari ini diberitahu bahawa Ahli Lembaga Pemegang Amanah Yayasan Akalbudi hanyalah boneka yang dikawal oleh Datuk Seri Ahmad Zahid Hamidi dan dilantik bagi memenuhi kerusi jawatan berkenaan.

Timbalan Pendakwa Raya, Datuk Raja Rozela Raja Toran, turut berhujah Zahid mempunyai kawalan penuh ke atas ahli lembaga pemegang amanah yayasan.

“Apabila seseorang individu mempunyai kawalan ke atas ahli lembaga pemegang amanah, maka beliau dapat mengawal keseluruhan Yayasan Akalbudi,” katanya lapor Berita Harian.

Raja Rozela turut berhujah bahawa Zahid juga mempunyai akses penuh ke atas akaun bank dan adalah penandatangan tunggal cek Yayasan Akalbudi.

Sehubungan itu, katanya, tertuduh berada dalam kedudukan di mana beliau boleh menggunakan dana yayasan sesuka hatinya.

“Beliau juga mempunyai kebolehan untuk menentukan kemasukan dan pengeluaran dana Akalbudi.

“Malah, pendakwaan berhujah bahawa Zahid menggunakan kuasanya apabila beliau menyalahgunakan dana Akalbudi untuk kegunaan peribadi,” katanya.

Raja Rozela turut berhujah bahawa pada awalnya, Zahid dan Samsuri Tun menjalankan tugas bersama untuk menandatangani cek Akalbudi.

“Bagaimanapun, dalam keterangan Samsuri, beliau menyatakan sudah beberapa kali menandatangani cek Yayasan Akalbudi secara pra-tandatangan (pre-signed) tanpa mengetahui kegunaan cek-cek berkenaan atas arahan tertuduh.

“Samsuri kemudian meletak jawatan menerusi surat bertarikh 4 April 2012,” katanya.

Raja Rozela berhujah, Zahid kemudian mengarahkan Prof Dr Zulkifli Senteri meletakkan jawatan tanpa dimaklumkan alasan mengenainya.

Katanya, jawatan Ahli Lembaga Pemegang Amanah Yayasan Akalbudi kemudian diisi oleh Muhammad Nabil Saleh and Datuk Khairuddin Tarmizi.

“Bagaimanapun, kedua-dua mereka tidak menandatangani cek Akalbudi.

“Menerusi Resolusi Pekeliling Ahli Lembaga Pemegang Amanah bertarikh 4 April 2012 yang ditandatangani oleh Muhammad Nabildan Khairuddin, tertuduh diletakkan sebagai penandatangan tunggal cek Akalbudi, yang berkuatkuaa pada 20 Jun 2013,” katanya.

Raja Rozela berhujah demikian pada prosiding hujahan di akhir kes pendakwaan di hadapan Hakim Datuk Collin Lawrence Sequerah.

Zahid, 69, berdepan 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Prosiding hujahan bersambung esok.


Aset rizab rasmi Malaysia AS$109.18 bilion pada akhir Julai 2022

Aset rizab rasmi Malaysia berjumlah AS$109.18 bilion (AS$1=RM4.48) pada akhir Julai 2022 berdasarkan format ‘Special Data Dissemination Standard’ (SDDS) Tabung Kewangan Antarabangsa (IMF).

Bank Negara Malaysia (BNM) dalam satu kenyataan berkata aset mata wang asing lain pula berjumlah AS$5.3 juta.

Butiran terperinci rizab antarabangsa mengikut format SDDS IMF memberikan maklumat akan datang mengenai saiz, komposisi dan kebolehgunaan rizab, dan aset mata wang asing lain, serta jangkaan dan prospek aliran masuk dan keluar pertukaran asing bagi kerajaan Persekutuan dan BNM untuk tempoh 12 bulan akan datang, kata BNM.

“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit termasuk pembayaran balik berjadual peminjaman luar negeri oleh kerajaan dan kematangan Bil Antara Bank dalam mata wang asing BNM berjumlah AS$8.48 billion.

“Kedudukan hadapan pendek adalah sebanyak AS$14.93 bilion setakat akhir Julai mencerminkan pengurusan mudah tunai ringgit dalam pasaran wang,” kata bank pusat itu menerusi kenyataan Pemakluman Terperinci Rizab Antarabangsa pada akhir Julai 2022 yang dikeluarkan hari ini.

Sejajar dengan amalan yang diterima pakai sejak April 2006, data tersebut tidak termasuk unjuran aliran masuk mata wang asing daripada pendapatan faedah dan pengeluaran pinjaman projek yang berjumlah AS$2.35 bilion bagi tempoh 12 bulan akan datang, katanya.

Menurut BNM, satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negara dalam mata wang asing yang matang dalam tempoh setahun berjumlah AS$399.5 juta.

“Rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, bank dan institusi kewangan lain.

“BNM juga tidak terbabit dalam urus niaga opsyen mata wang asing terhadap ringgit,” kata bank pusat itu.

Secara keseluruhan, butiran terperinci rizab antarabangsa mengikut format SDDS IMF menunjukkan rizab antarabangsa Malaysia pada akhir bulan Julai 2022 tetap boleh guna. – Bernama


Politik wang mengundang rasuah

Al-Quran membawakan cerita yang benar, bahawa politik wang menjadi amalan bangsa Yahudi dan salah satu sebab yang menjadikan mereka kumpulan paling dimurkai oleh Allah SWT. Akibatnya, mereka juga pelaku dan penggalak kepada amalan rasuah yang paling aktif kerana kuatnya aqidah kebendaan mereka, sehingga melampau tanpa mengira hukum agamanya dari sudut halal mahupun haram yang ada persamaan dengan ajaran Islam.

Setiap Muslim diwajibkan berdoa pada setiap rakaat solat yang ditunaikan agar Allah SWT tidak menjadikan mereka sepertimana bangsa Yahudi itu. Antara amalan bangsa tersebut ialah amalan politik wang, khususnya apabila mereka ingin melantik ketua negara. Hal ini dijelaskan oleh firman Allah SWT:

﴿وَقَالَ لَهُمۡ نَبِيُّهُمۡ إِنَّ ٱللَّهَ قَدۡ بَعَثَ لَكُمۡ طَالُوتَ مَلِكٗاۚ قَالُوٓاْ أَنَّىٰ يَكُونُ لَهُ ٱلۡمُلۡكُ عَلَيۡنَا وَنَحۡنُ أَحَقُّ بِٱلۡمُلۡكِ مِنۡهُ وَلَمۡ يُؤۡتَ سَعَةٗ مِّنَ ٱلۡمَالِۚ قَالَ إِنَّ ٱللَّهَ ٱصۡطَفَىٰهُ عَلَيۡكُمۡ وَزَادَهُۥ بَسۡطَةٗ فِي ٱلۡعِلۡمِ وَٱلۡجِسۡمِۖ وَٱللَّهُ يُؤۡتِي مُلۡكَهُۥ مَن يَشَآءُۚ وَٱللَّهُ وَٰسِعٌ عَلِيمٞ٢٤٧﴾

“Dan Nabi mereka pula berkata kepada mereka: ‘Bahawasanya Allah telah melantik Talut menjadi raja bagi kalian.’ Mereka menjawab: ‘Bagaimana dia mendapat kuasa untuk memerintah kami, sedang kami lebih berhak dengan kuasa pemerintahan itu daripadanya, dan dia pula tidak diberikan keluasan harta kekayaan?’ Nabi mereka berkata: ‘Sesungguhnya Allah telah memilihnya (Talut) menjadi raja kalian, dan telah mengurniakan kepadanya kelebihan dalam lapangan ilmu pengetahuan dan kegagahan tubuh badan.’ Dan (ingatlah), Allah jualah yang memberikan kuasa pemerintahan kepada sesiapa yang dikehendaki-Nya; dan Allah Maha Luas (rahmat-Nya dan pengurniaan-Nya), lagi meliputi ilmu-Nya.” (Surah al-Baqarah: 247)

Aspek kebendaan dan harta dijadikan dasar dan matlamat kehidupan mereka tanpa sempadan agama. Ternyata perkara tersebut juga menjadi kepercayaan mereka, apabila mereka meminta Nabi pada zamannya untuk memohon kepada Allah SWT agar melantik seorang raja yang memimpin bagi mengembalikan kedaulatan bangsanya yang telah dijajah dengan hina.

Namun, mereka menolak calon yang ditunjukkan oleh Allah SWT secara wahyu kepada Nabi-Nya yang wajib bersifat benar, amanah lagi bijaksana.

Hal ini disebabkan Allah SWT telah menentukan seorang individu yang bernama Talut dengan kelebihan ilmu agama dan dunia, serta keberanian. Sekali gus menunjukkan Talut ialah seorang yang berilmu dan berintegriti, suatu sifat yang melayakkan dirinya menjadi pemimpin.

Walau bagaimanapun, kalangan bangsa Yahudi tetap menolak pelantikan Talut sebagai raja kerana dirinya tidak mempunyai harta kekayaan. Mereka menetapkan kekayaan harta sebagai syarat pertama kerana harta dianggap menjadi rukun pertama bagi kehidupan manusia.

Tanpa mengira bahawa harta juga adalah suatu aspek yang penting, tetapi bukanlah untuk didahulukan, kerana aspek-aspek ketokohan bagi mengurus dan mentadbir wajib didahulukan. Antaranya, seseorang pemimpin itu diwajibkan beriman, berakhlak, berilmu dan bersifat gagah berani, sifat-sifat yang lebih penting bagi mengurus dan mentadbir.

Penyakit memuja kebendaan juga mempengaruhi kalangan agamawan (ulama’). Hal ini ada dinyatakan oleh firman Allah SWT:
﴿وَٱتۡلُ عَلَيۡهِمۡ نَبَأَ ٱلَّذِيٓ ءَاتَيۡنَٰهُ ءَايَٰتِنَا فَٱنسَلَخَ مِنۡهَا فَأَتۡبَعَهُ ٱلشَّيۡطَٰنُ فَكَانَ مِنَ ٱلۡغَاوِينَ١٧٥ وَلَوۡ شِئۡنَالَرَفَعۡنَٰهُ بِهَا وَلَٰكِنَّهُۥٓ أَخۡلَدَ إِلَى ٱلۡأَرۡضِ وَٱتَّبَعَ هَوَىٰهُۚ فَمَثَلُهُۥ كَمَثَلِ ٱلۡكَلۡبِ إِن تَحۡمِلۡ عَلَيۡهِ يَلۡهَثۡ أَوۡ تَتۡرُكۡهُ يَلۡهَثۚ ذَّٰلِكَ مَثَلُ ٱلۡقَوۡمِ ٱلَّذِينَ كَذَّبُواْ بِ‍َٔايَٰتِنَاۚ فَٱقۡصُصِ ٱلۡقَصَصَ لَعَلَّهُمۡ يَتَفَكَّرُونَ١٧٦﴾

“Dan bacakanlah kepada mereka (wahai Muhammad), khabar berita seorang (alim) yang kami berikan kepadanya (pengetahuan mengenai) ayat-ayat (Kitab) Kami. Kemudian, dia menjadikan dirinya melepaskan dirinya daripada mematuhinya, lalu dia diikuti oleh syaitan (dengan godaannya), maka mereka termasuk daripada kalangan orang-orang yang sesat. (175); Dan kalau Kami menghendaki, nescaya Kami meninggikan pangkatnya dengan (sebab mengamalkan) ayat-ayat itu. Akan tetapi, dia bermati-mati cenderung kepada dunia dan menuruti hawa nafsunya; maka bandingannya adalah sepertimana anjing. Jika engkau menghalaunya, maka ia menghulurkan lidahnya termengah-mengah. Dan jika engkau membiarkannya, maka ia juga menghulurkan lidahnya termengah-mengah. Demikianlah, bandingan orang-orang yang mendustakan ayat-ayat Kami. Maka, ceritakanlah kisah-kisah itu supaya mereka berfikir. (176)” (Surah al-A‘raf: 175-176)

Akhirnya, rasuah menjadi amalan biasa dalam kehidupan mereka, sehingga perbuatan itu merosakkan masyarakat dan negara.

Firman Allah SWT:

﴿وَتَرَىٰ كَثِيرٗا مِّنۡهُمۡ يُسَٰرِعُونَ فِي ٱلۡإِثۡمِ وَٱلۡعُدۡوَٰنِ وَأَكۡلِهِمُ ٱلسُّحۡتَۚ لَبِئۡسَ مَا كَانُواْ يَعۡمَلُونَ٦٢ لَوۡلَا يَنۡهَىٰهُمُ ٱلرَّبَّٰنِيُّونَ وَٱلۡأَحۡبَارُ عَن قَوۡلِهِمُ ٱلۡإِثۡمَ وَأَكۡلِهِمُ ٱلسُّحۡتَۚ لَبِئۡسَ مَا كَانُواْ يَصۡنَعُونَ٦٣﴾

“Dan kamu akan melihat kebanyakan daripada mereka (orang Yahudi) berlumba-lumba dalam melakukan dosa dan pencerobohan (melampau) serta memakan daripada perkara yang haram (riba dan rasuah). Demi sesungguhnya! Amatlah buruk apa yang mereka telah lakukan. (62); Alangkah baiknya, jika ketua-ketua agama dan pendeta-pendeta mereka, melarang mereka daripada mengeluarkan perkataan-perkataan yang dusta dan daripada memakan daripada perkara yang haram? Sesungguhnya amatlah buruk apa yang mereka telah kerjakan. (63)” (Surah al-Ma’idah: 62-63)

Bencana yang diikuti dengan penyakit rasuah menjadi suatu wabak, bermula daripada golongan atasan sehinggalah kelompok paling bawah. Kemudiannya, datang penyakit kemungkaran yang lebih parah.

Datangnya bertalu-talu, apabila pagarnya memakan padi serta apabila rakyat dibeli dan pemimpin juga dapat dibeli. Seterusnya, diikuti dengan penyakit masyarakat yang datang secara bertalu-talu dan bertali arus, sehingga memusnahkan semuanya, khususnya apabila ia turut merosakkan pembangunan termasuk alam sekitar.

Adalah mustahil negara yang masih mengamalkan politik wang dapat menghapuskan rasuah, kerana wabaknya menjadi payung negara. Pencegahannya sekadar laksana menampar nyamuk di kawasan yang dibiarkan longkangnya terdedah sehingga membiakkan nyamuk berkali ganda banyaknya.

Maka, rakyat yang memilih pemimpin kerana politik wang yang berkonsepkan kebendaan pasti akan menempah kemusnahannya. Hal ini berlaku setelah urusan mereka dijual beli dengan rasuah dan penipuan, semata-mata untuk mengejar kemewahan yang melampau kerana sudah tidak bermoral lagi.

Bahkan, mereka juga sekadar bergembira pada masa kehidupan dunia yang pendek, tetapi berdukacita dalam tempoh masa yang panjang. Begitu juga, mendapat kecelakaan buat selama-lamanya sekiranya tidak bertaubat dengan kembali kepada petunjuk Allah SWT.

Maka, Allah SWT melaknat pelaku, penerima, pemberi dan semua yang terlibat dengan rasuah, termasuklah rakyat yang melantik atau mengundi pemimpin dengan rasuah dan memilih yang mengamalkan rasuah.

Islam menunjukkan pendekatan politiknya dengan meletakkan rukun kehidupan manusia itu mengikut tertib maqasid al-syari‘ah ialah memelihara agama, akal, keturunan, maruah dan harta. Pada masa yang sama, meletakkan syarat integriti syakhsiah berprinsipkan aqidah agama, akhlak dan ilmu bermanfaat menjadi konsep tanpa mendahului harta.

Hal ini demikian kerana, harta tanpa syakhsiah yang berintegriti tidak akan mampu menguruskan harta dan masyarakatnya. Akan tetapi, harta boleh dihasilkan dengan kemampuan ilmu dan syakhsiah yang berintegriti.

Harta kekayaan sahaja tanpa integriti boleh merosakkan dan menghabiskan harta dengan sia-sia. Ilmu tanpa integriti menjadikan seseorang itu penipu, semuanya akan merosakkan diri, masyarakat dan negara.

Allah SWT menyebutkan asas pemilihan Makkah yang tidak mempunyai sumber harta sebagai tempat bermulanya Islam melalui firman-Nya:

﴿لِإِيلَٰفِ قُرَيۡشٍ١ إِۦلَٰفِهِمۡ رِحۡلَةَ ٱلشِّتَآءِ وَٱلصَّيۡفِ٢ فَلۡيَعۡبُدُواْ رَبَّ هَٰذَا ٱلۡبَيۡتِ٣ ٱلَّذِيٓ أَطۡعَمَهُم مِّن جُوعٖ وَءَامَنَهُم مِّنۡ خَوۡفِۢ٤﴾

“Kerana kebiasaan aman tenteram kaum Quraisy (penduduk Makkah). (1); (laitu) kebiasaan aman tenteram perjalanan mereka (menjalankan perniagaan) pada musim sejuk (ke Negeri Yaman), dan pada musim panas (ke Negeri Syam). (2); Maka, hendaklah mereka menyembah Tuhan yang menguasai rumah (Kaabah) ini. (3); Tuhan yang telah memberikan makanan kepada mereka yang menyelamatkan mereka daripada kelaparan, dan mengamankan mereka daripada ketakutan. (4).” (Surah Quraisy: 1-4)

Prinsip ibadat yang menghasilkan taqwa diletakkan di tempat pertama, kerana daripada situ akan melahirkan sifat integriti yang sebenar, kemudiannya diikuti dengan konsep kehidupan dan keamanan. Prinsip ibadat adalah bagi melahirkan syakhsiah dan membina insan bertaqwa yang berintegriti serta menjadi asas kepada aspek yang lain supaya manusia itu beristiqamah.

Al-Quran menyatakan secara tegas dan nyata berkenaan konsep menegakkan negara berdaulat yang membawa kemajuan yang penuh dengan keberkatan, sebagaimana firman Allah SWT:

﴿ٱلَّذِينَ إِن مَّكَّنَّٰهُمۡ فِي ٱلۡأَرۡضِ أَقَامُواْ ٱلصَّلَوٰةَ وَءَاتَوُاْ ٱلزَّكَوٰةَ وَأَمَرُواْ بِٱلۡمَعۡرُوفِ وَنَهَوۡاْ عَنِ ٱلۡمُنكَرِۗ وَلِلَّهِ عَٰقِبَةُ ٱلۡأُمُورِ٤١﴾

“(Iaitu) orang-orang yang jika Kami teguhkan kedudukan mereka di muka bumi nescaya mereka mendirikan sembahyang, menunaikan zakat, menyuruh berbuat ma‘ruf dan mencegah daripada perbuatan mungkar; dan kepada Allah jualah dikembalikan segala urusan.” (Surah al-Hajj: 40-41)

Ayat di atas mewajibkan ibadat sehingga setiap pemimpin itu bertaqwa, seterusnya melahirkan integriti yang tulen berasaskan iman yang melahirkan pula sifat adil dan istiqamah. Integriti tanpa iman dan taqwa hanyalah satu bentuk kepura-puraan sahaja.

Allah SWT menjanjikan keberkatan dengan iman dan taqwa, seiring dengan itu turut memberikan amaran sekiranya sifat-sifat tersebut tiada pada seseorang pemimpin. Perkara tersebut dihuraikan melalui firman-Nya:

﴿وَلَوۡ أَنَّ أَهۡلَ ٱلۡقُرَىٰٓ ءَامَنُواْ وَٱتَّقَوۡاْ لَفَتَحۡنَا عَلَيۡهِم بَرَكَٰتٖ مِّنَ ٱلسَّمَآءِ وَٱلۡأَرۡضِ وَلَٰكِن كَذَّبُواْ فَأَخَذۡنَٰهُم بِمَا كَانُواْ يَكۡسِبُونَ٩٦ أَفَأَمِنَ أَهۡلُ ٱلۡقُرَىٰٓ أَن يَأۡتِيَهُم بَأۡسُنَا بَيَٰتٗا وَهُمۡ نَآئِمُونَ٩٧ أَوَ أَمِنَ أَهۡلُ ٱلۡقُرَىٰٓ أَن يَأۡتِيَهُم بَأۡسُنَا ضُحٗى وَهُمۡ يَلۡعَبُونَ٩٨ أَفَأَمِنُواْ مَكۡرَ ٱللَّهِۚ فَلَا يَأۡمَنُ مَكۡرَ ٱللَّهِ إِلَّا ٱلۡقَوۡمُ ٱلۡخَٰسِرُونَ٩٩﴾

“Dan (Tuhan berfirman lagi): Sekiranya penduduk negeri itu, beriman serta bertaqwa, tentulah Kami akan membuka kepada mereka (pintu pengurniaan) yang melimpah-limpah berkatnya, dari langit dan bumi. Akan tetapi, mereka mendustakan (Rasul Kami), lalu Kami timpakan ke atas mereka dengan azab seksa disebabkan apa yang mereka telah usahakan. (96); Patutkah penduduk negeri-negeri itu (bersedap hati) serta merasa aman daripada kedatangan azab Kami kepada mereka pada malam hari, semasa mereka sedang tidur? (97); Atau patutkah penduduk negeri-negeri itu (bersedap hati) serta merasa aman daripada kedatangan azab Kami kepada mereka pada siang hari, semasa mereka sedang leka bermain-main? (98); Patutkah mereka (bersuka ria) sehingga mereka merasa aman akan rancangan buruk (balasan azab) yang diaturkan oleh Allah? Kerana sebenarnya tiada yang merasa aman daripada rancangan buruk (balasan azab) yang diaturkan oleh Allah itu melainkan orang-orang yang rugi. (99)” (Surah al-A‘raf: 96-99)

Maksud berkat ialah menguruskan hal ehwal dunia daripada harta dan kedudukan yang mendatangkan faedah untuk dunia dan akhirat. Perkataan berkat merupakan istilah Islam yang tidak terdapat dalam mana-mana ideologi dan teori ciptaan manusia. Apabila pangkat dan harta tidak mendatangkan sebarang faedah, hal tersebut bermakna tiada keberkatan.

Kita juga menyaksikan betapa negara yang ditegakkan dengan kebendaan tanpa iman dan taqwa, serta melahirkan integriti yang palsu adalah terlalu rapuh, tidak boleh bertahan lama dan akan mengalami keruntuhan bila-bila masa sahaja. Sebenarnya, kita telah menyaksikan keruntuhan kuasa besar dahulu kala dan terkini keruntuhan sosialisme dan komunisme.

Kini pula terserlah tanda-tanda keruntuhan ideologi liberal kapitalisme. Semua ideologi dan teori ciptaan manusia adalah berkonsepkan duniawi dan kebendaan yang tiada wawasan akhirat.

Islam bukan sahaja mencegah rasuah melalui tindakan undang-undang negara dengan dikenakan hukuman ta‘zir, bahkan mengharamkannya dengan amaran dosa yang akan dihukum selepas mati kepada semua yang terlibat dengan amalan tersebut dan menjadi penyebabnya.

Allah SWT membawakan suatu cerita benar yang berlaku pada Hari Kiamat nanti kepada mereka yang menyesal tiada berguna kerana bersekongkol bersama pemimpin yang salah. Termasuklah juga pemimpin yang diikuti kerana mengamalkan politik wang. Perkara ini dinyatakan oleh firman Allah SWT:

﴿إِذۡ تَبَرَّأَ ٱلَّذِينَ ٱتُّبِعُواْ مِنَ ٱلَّذِينَ ٱتَّبَعُواْ وَرَأَوُاْ ٱلۡعَذَابَ وَتَقَطَّعَتۡ بِهِمُ ٱلۡأَسۡبَابُ١٦٦ وَقَالَ ٱلَّذِينَ ٱتَّبَعُواْ لَوۡ أَنَّ لَنَا كَرَّةٗ فَنَتَبَرَّأَ مِنۡهُمۡ كَمَا تَبَرَّءُواْ مِنَّاۗ كَذَٰلِكَ يُرِيهِمُ ٱللَّهُ أَعۡمَٰلَهُمۡ حَسَرَٰتٍ عَلَيۡهِمۡۖ وَمَا هُم بِخَٰرِجِينَ مِنَ ٱلنَّارِ١٦٧﴾

“(Iaitu) ketika pemimpin yang menjadi ikutan itu berlepas diri daripada orang-orang yang mengikutinya, sedang kedua-dua pihak melihat betapa ngerinya azab seksa itu, dan (ketika) segala hubungan antara mereka terputus. (166); Dan orang-orang yang menjadi pengikut itu berkata: ‘Sekiranya kami mendapat kesempatan (untuk kembali ke dunia), tentu kami akan berlepas diri daripada mereka, sebagaimana mereka berlepas diri daripada kami.’ Demikianlah Allah memperlihatkan kepada mereka amal perbuatan mereka yang menjadi penyesalan mereka, dan mereka pula tidak akan keluar daripada neraka. (167)” (Surah al-Baqarah: 166-167)

Dan juga firman Allah SWT:

﴿يَوۡمَ تُقَلَّبُ وُجُوهُهُمۡ فِي ٱلنَّارِ يَقُولُونَ يَٰلَيۡتَنَآ أَطَعۡنَا ٱللَّهَ وَأَطَعۡنَا ٱلرَّسُولَا۠٦٦ وَقَالُواْ رَبَّنَآ إِنَّآ أَطَعۡنَا سَادَتَنَا وَكُبَرَآءَنَا فَأَضَلُّونَا ٱلسَّبِيلَا۠٦٧ رَبَّنَآ ءَاتِهِمۡ ضِعۡفَيۡنِ مِنَ ٱلۡعَذَابِ وَٱلۡعَنۡهُمۡ لَعۡنٗا كَبِيرٗا٦٨﴾

“Pada masa muka mereka dibalik-balikkan dalam neraka, mereka berkata (dengan sesalnya): ‘Alangkah baiknya kalau kami dahulu (semasa di dunia) taat kepada Allah dan juga kepada Rasul-Nya.’ (66); Dan mereka berkata lagi: ‘Wahai Tuhan kami! Sesungguhnya kami telah mematuhi kehendak ketua-ketua dan orang-orang besar (pemimpin) kami, lalu mereka menyesatkan kami daripada jalan yang benar. (67); Wahai Tuhan kami! Berikanlah mereka azab sengsara dua kali ganda lebih berat, dan laknatkanlah mereka dengan laknat yang sebesar-besarnya!’ (68)” (Surah al-Ahzab: 66-68)

Lebih malang lagi, apabila mereka sudah tiada kesedaran atau keinsafan, sehingga mereka tidak merasai kemungkaran yang telah dilakukan. Bahkan, perbuatan mereka itu pula dianggap sebagai suatu pekerjaan yang baik dan bijak.

Firman Allah SWT:

﴿قُلۡ هَلۡ نُنَبِّئُكُم بِٱلۡأَخۡسَرِينَ أَعۡمَٰلًا١٠٣ ٱلَّذِينَ ضَلَّ سَعۡيُهُمۡ فِي ٱلۡحَيَوٰةِ ٱلدُّنۡيَا وَهُمۡ يَحۡسَبُونَ أَنَّهُمۡ يُحۡسِنُونَ صُنۡعًا١٠٤ أُوْلَٰٓئِكَ ٱلَّذِينَ كَفَرُواْ بِ‍َٔايَٰتِ رَبِّهِمۡ وَلِقَآئِهِۦ فَحَبِطَتۡ أَعۡمَٰلُهُمۡ فَلَا نُقِيمُ لَهُمۡ يَوۡمَ ٱلۡقِيَٰمَةِ وَزۡنٗا١٠٥ ذَٰلِكَ جَزَآؤُهُمۡ جَهَنَّمُ بِمَا كَفَرُواْ وَٱتَّخَذُوٓاْ ءَايَٰتِي وَرُسُلِي هُزُوًا١٠٦﴾

“Katakanlah (wahai Muhammad): ‘Mahukah Kami khabarkan kepada kalian akan orang-orang yang paling rugi amal perbuatannya? (103); (Iaitu) orang-orang yang telah sia-sia amal usahanya dalam kehidupan dunia ini, sedang mereka menyangka bahawa mereka sentiasa betul dan baik pada apa sahaja yang mereka lakukan.’ (104); Merekalah orang-orang yang mengingkari ayat-ayat Tuhan mereka dan (tidak percaya) akan pertemuan dengan-Nya; oleh itu gugurlah (sia-sia) amal perbuatan mereka; maka akibatnya Kami tidak akan memberikan sebarang timbangan untuk menilai amal mereka pada Hari Kiamat kelak. (105); (Mereka yang bersifat) demikian, balasannya adalah dimasukkan ke dalam neraka Jahannam, disebabkan mereka kufur ingkar, dan mereka pula menjadikan ayat-ayat-Ku dan Rasul-rasul-Ku sebagai ejek-ejekan. (106)” (Surah al-Kahf: 103-106)

Ketahuilah bahawa urusan politik juga akan dihisab pada Hari Kiamat kelak kerana kuasa politik itu adalah menaungi kehidupan manusia. Firman Allah SWT:

﴿يَوۡمَ نَدۡعُواْ كُلَّ أُنَاسِۢ بِإِمَٰمِهِمۡۖ فَمَنۡ أُوتِيَ كِتَٰبَهُۥ بِيَمِينِهِۦ فَأُوْلَٰٓئِكَ يَقۡرَءُونَ كِتَٰبَهُمۡ وَلَا يُظۡلَمُونَ فَتِيلٗا٧١ وَمَن كَانَ فِي هَٰذِهِۦٓ أَعۡمَىٰ فَهُوَ فِي ٱلۡأٓخِرَةِ أَعۡمَىٰ وَأَضَلُّ سَبِيلٗا٧٢﴾

“(Ingatlah) pada suatu hari (tatkala pada hari itu) Kami memanggil tiap-tiap umat dengan pemimpinnya; dan sesiapa yang diberikan kitab amalannya pada tangan kanannya, maka mereka ini akan membaca kitabnya itu, dan mereka tidak akan dianiaya sedikit pun. (71); Dan sesiapa yang buta (hatinya) di dunia ini, nescaya di akhirat (nanti) dia akan lebih buta (pula) dan lebih tersesat daripada jalan (yang benar). (72)” (Surah al-Isra’: 71-72)

Tan Sri Abdul Hadi Awang
Presiden PAS


Saksi beritahu Jho Low hadir mesyuarat di kediaman Najib

Ahli perniagaan dalam buruan, Low Taek Jho atau Jho Low hadir pada mesyuarat yang berlangsung di kediaman bekas Perdana Menteri, Datuk Seri Najib Razak.

Mahkamah Tinggi Kuala Lumpur diberitahu bekas Pengarah Bukan Eksekutif Ambank, Cheah Tek Kuang bahawa beliau nampak Jho Low berada di rumah Najib yang kini bergelar banduan terletak di Kenny Hills, Bukit Tunku pada 2011 bagi membincangkan urusan pembukaan akaun peribadinya.

Tek Kuang semasa disoal balas peguam Najib, Tan Sri Muhammad Shafee Abdullah berkata melihat Jho Low di rumah Najib semasa berada dalam kereta membawanya tiba di rumah tersebut.

“Saya melihat Jho Low dalam kereta lain. Kami tiba di kediaman itu dan dibawa ke bilik berasingan. Jho Low tidak bercakap dengan saya dan begitu juga saya tidak bercakap dengannya langsung,” katanya dipetik laporan BH.

Dalam perbicaraan semalam, saksi itu berkata, beliau mengadakan pertemuan dengan Najib di kediamannya bagi membincangkan pembukaan akaun semasa dan penerimaan hadiah sumbangan berjumlah AS$100 juta.

Menurutnya, dalam pertemuan berkenaan, Najib sendiri memaklumkan bahawa wang terbabit akan dimasukkan ke dalam akaunnya dan Ahli Parlimen Pekan itu memberitahu ia sumbangan Kerajaan Arab Saudi untuk aktiviti agama Islam.

Terdahulu, Tek Kuang berkata, beliau kurang mengenali ahli perniagaan itu secara peribadi dan sepanjang yang diketahui, Jho Low tiada urusan dengan Ambank.

Katanya, beliau hanya bertemu Jho Low, beberapa kali, yang mempunyai tabiat datang lambat.

“Ada satu ketika, Low hendak makan tengah hari dengan saya dan semua sudah diuruskan tetapi dia mempunyai tabiat selalu tiba lewat.

“Ia bukan lima minit lewat, lebih daripada setengah jam. Saya bertemunya hanya dua atau tiga kali. Perjumpaan ini tiada kena mengena dengan urusan perniagaan, tetapi pertemuan majlis sosial.

“Ada ketika dia datang sangat lambat. Selepas itu, saya memilih untuk datang pada pertemuan lain kerana tidak mahu melayan perangai sebegitu,” katanya.

Ketika disoal oleh Muhammad Shafee sama ada Jho Low mempunyai tabiat memberikan hadiah, saksi itu berkata: “tidak, tidak, saya tidak perlukan hadiah”.

Tek Kuang memberikan keterangan terhadap Najib, 69, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah sama.


Israel berang selepas Rusia dakwa Hitler ada darah Yahudi

Menteri Luar Israel Yair Lapid membidas rakan sejawatnya dari Rusia, Sergei Lavrov selepas mendakwa diktator, Adolf Hitler mungkin “memiliki darah Yahudi” dan bertindak memanggil duta Moscow bagi mendapatkan “penjelasan”.

Sejak pencerobohan Rusia ke atas Ukraine pada 24 Februari, Israel berusaha untuk mengekalkan keseimbangan antara kedua-dua pihak, tetapi kenyataan Lavrov dalam saluran media Itali mencetuskan kemarahan di Israel.

Moscow sebelum ini berkata ia mahu “menyahkan tentera” dan “menyahNazi” Ukraine.

Lavrov, bercakap kepada saluran Rete 4 Mediaset Itali dalam temu bual yang disiar pada Ahad, mendakwa Presiden Ukraine Volodymyr Zelensky “mengemukakan hujah tentang jenis Nazisme yang boleh mereka miliki jika beliau sendiri adalah Yahudi”.

Lavrov, menurut transkrip yang disiarkan di laman web Kementerian Luar Rusia, kemudian menambah: “Saya boleh salah, tetapi Hitler juga mempunyai darah Yahudi”.

Lapid dalam satu kenyataan daripada Kementerian Luarnya mengutuk kenyataan tersebut dengan menyifatkan ia sebagai “kenyataan yang tidak boleh dimaafkan dan keterlaluan serta kesilapan sejarah yang dahsyat”.

“Orang Yahudi tidak membunuh diri mereka dalam Holocaust,” kata Lapid.

“Tahap perkauman yang paling rendah terhadap orang Yahudi ialah menuduh orang Yahudi sendiri antisemitisme.”

Kementerian Luar Israel “sudah memanggil Duta Besar Rusia ke Israel untuk memberikan penjelasan”, tambah kenyataan itu.

Perdana Menteri Naftali Bennett kemudian mengecam “pembohongan” Lavrov dengan mengatakan “menuduh orang Yahudi sendiri melakukan jenayah paling dahsyat dalam sejarah” yang dilakukan terhadap mereka.


MP Klang kata saman PM sebab buat PRU-15 masa banjir

Saman pemula difailkan bagi menghalang Pilihan Raya Umum ke-15 (PRU15) daripada diteruskan bukannya untuk mencabar keputusan Yang di-Pertuan Agong, kata penyandang Parlimen Klang, Charles Santiago.

Charles berkata beliau memfailkan saman terbabit kerana Perdana Menteri sementara, Datuk Seri Ismail Sabri Yaakob memohon perkenan Yang di-Pertuan Agong untuk membubarkan Parlimen tanpa sokongan Kabinet.

“Saya dah jelaskan banyak kali. Memang menjadi pendirian saya untuk tidak mencabar keputusan Yang di-Pertuan Agong membubarkan Parlimen. Kami mencabar Ismail Sabri yang memohon pembubaran tanpa sokongan Kabinet.

“Sokongan UMNO sekitar 17 peratus saja. Parti politik lain secara terbuka membantah keputusan itu termasuk Pakatan Harapan (PH) dan Perikatan Nasional (PN).

“Ada 80 menteri dan timbalan hanya 29 dari BN. Menteri Kesihatan sementara, Khairy Jamaluddin (BN)  juga tidak setuju diadakan pilihan raya umum pada 2022. Menteri Belia dan Sukan sementara, Datuk Seri Ahmad Faizal Azumu juga secara terbuka menyatakan Ismail tidak maklumkan kepada Kabinet untuk bubar,” katanya dalam satu kenyataan, hari ini.

Sebelum ini Charles memfailkan saman pemula terhadap Ismail Sabri, Kerajaan Malaysia dan Suruhanjaya Pilihan Raya (SPR) susulan pembubaran Parlimen ke-14 yang dibuat perdana menteri kelmarin.

Charles juga memohon perintah mahkamah untuk menghalang Pilihan Raya Umum Ke-15 daripada diadakan tahun ini pada musim hujan dan banjir walaupun Parlimen telah dibubarkan

Semalam, peguam kerajaan memfailkan permohonan bagi membatalkan saman pemula yang dikemukakan Charles.


Remaja seludup PATI kena SOSMA

Seorang remaja lelaki berusia 17 tahun yang menjadi tajuk berita kerana menyeludup sekumpulan pendatang asing tanpa izin (PATI) menggunakan Toyota Vellfire awal bulan ini, didakwa di Mahkamah Sesyen Kuala Lumpur, hari ini.

Pertuduhan dibacakan kepadanya di hadapan Hakim Mahkamah Sesyen Azura Alwi.

Tiada pengakuan direkodkan kerana kes itu adalah kesalahan keselamatan di bawah Akta Kesalahan Keselamatan (Langkah-Langkah Khas) (Sosma) yang akan dibicarakan di Mahkamah Tinggi.

Dia didakwa atas satu pertuduhan menyeludup 25 pendatang tanpa izin, mengikut eksyen 26A Akta Antipemerdagangan Orang dan Antipenyeludupan Migran (ATIPSOM) 2007, dibaca bersama Seksyen 34 Kanun Keseksaan yang membawa hukuman penjara maksimum 20 tahun, dan boleh juga didenda atau kedua-duanya jika sabit kesalahan.

Memetik Bernama, remaja itu didakwa bersama-sama seorang yang masih bebas melakukan perbuatan itu di Jalan Manjoi 3, Taman Sri Kuching, Sentul di sini pada 12.05 tengah hari, 2 Ogos lepas.

Pada prosiding hari ini pihak media tidak dibenarkan masuk ke dalam mahkamah memandangkan kes itu melibatkan pesalah juvana.

Pendakwaan dikendalikan Timbalan Pendakwa Raya Muhamad Zuraidi Zulkifli manakala remaja itu tidak diwakili peguam.

Muhamad Zuraidi ketika ditemui pemberita selepas prosiding berkata mahkamah menetapkan 17 Oktober ini untuk sebutan semula kes bagi mendapatkan izin memindahkan kes itu ke Mahkamah Tinggi untuk dibicarakan.

Media sebelum ini melaporkan, polis telah menahan remaja lelaki berusia 17 tahun yang didapati mengambil upah membawa 25 pendatang tanpa izin ke ibu negara selepas menahan kenderaan Toyota Vellfire yang dinaiki mereka di Jalan Selinsing di sini.

Ketua Polis Daerah Sentul ACP Beh Eng Lai berkata kenderaan yang dipandu remaja itu dikesan dalam keadaan mencurigakan oleh sepasukan anggota sekitar Jalan Manjoi 3, Taman Sri Kuching dekat sini pada 12.05 tengah hari.

Katanya, remaja itu enggan memberhentikan kenderaan selepas diarahkan polis dan bertindak melarikan diri, sebelum terbabas akibat terlanggar sebuah motosikal yang ditunggang seorang anggota polis yang sedang bertugas serta tiga kereta orang awam.

Siasatan mendapati remaja dan seorang lagi rakannya yang telah melarikan diri itu membawa kesemua pendatang izin dengan bayaran RM6,000 seorang dari Rantau Panjang, Kelantan ke Kuala Lumpur.


Dua dekad keganasan senjata api bawa maut di sekolah Amerika

Keluarga yang kecewa berkumpul di pusat sivik tempatan dan beralih ke media sosial, membuat rayuan terdesak bagi membantu mencari kanak-kanak yang hilang ketika angka kematian dalam kejadian tembakan di sebuah sekolah rendah Texas pada 24 Mei 2022 meningkat kepada sekurang-kurangnya 19 murid.

Remaja bersenjata itu turut membunuh dua individu dewasa ketika menyerbu masuk ke dalam kelas di Sekolah Rendah Robb di bandar Uvalde, Texas, Amerika Syarikat (AS).

Menjelang malam, nama mereka yang terbunuh ketika serangan pada Selasa mula muncul. Seorang lelaki di pusat sivik menangis teresak-esak dan menerusi telefonnya dia berkata: “Dia sudah tiada”.

Kejadian semalam adalah rentetan keganasan yang berlaku di beberapa sekolah di AS sejak dua dekad lalu. Berikut adalah pembunuhan dalam kelas yang berlaku di AS dalam tempoh dua dekad yang lalu.

Sekolah Tinggi Columbine (1999)

Dua remaja dari Columbine, Colorado, berbekalkan pelbagai jenis senjata api dan bom buatan sendiri, mengamuk di sekolah menengah tempatan mereka.

Dua belas pelajar dan seorang guru terbunuh dalam kejadian pada 20 April, manakala 24 lagi cedera.

Columbine, yang namanya telah menjadi sinonim dengan tembakan di sekolah, adalah salah satu yang pertamakejadian tembakan sedemikian di AS.

Institut Politeknik Virginia (Virginia Tech 2007)

Seorang pelajar Korea Selatan di Institut Politeknik Virginia melepaskan tembakan ke arah kampus Blacksburg, Virginia, membunuh 32 pelajar dan profesor sebelum membunuh diri.

Tiga puluh tiga yang lain cedera.

Lelaki bersenjata itu nampaknya mengidolakan penembak Columbine, merujuk kepada mereka sebagai terbunuh dalam video, sebahagian daripada manifesto penuh kebencian yang dihantarnya kepada polis semasa penembakan itu.

Sekolah Rendah Sandy Hook (2012)

Seorang pemuda berusia 20 tahun yang mempunyai sejarah kesihatan mental membunuh ibunya di Newtown, Connecticut, pada 14 Disember sebelum memasuki Sekolah Rendah Sandy Hook.

Dua puluh kanak-kanak, berusia enam dan tujuh tahun, ditembak mati, serta enam orang dewasa. Penembak kemudian membunuh diri.

Ibu bapa mangsa Sandy Hook telah mengetuai banyak kempen untuk memperketatkan undang-undang kawalan senjata api, tetapi usaha mereka sebahagian besarnya gagal.

Beberapa ahli teori konspirasi menegaskan pembunuhan beramai-ramai itu adalah tipu daya kerajaan, mendakwa penembakan itu melibatkan “pelakon” dalam komplot untuk memburukkan lobi senjata api.

Sekolah Tinggi Marjory Stoneman Douglas (2018)

Pada 14 Februari, seorang bekas pelajar berusia 19 tahun di Marjory Stoneman Douglas High School yang dibuang kerja atas sebab disiplin kembali ke sekolah Parkland, Florida dan melepaskan tembakan.

Dia membunuh 14 pelajar dan tiga kakitangan dewasa.

Pelajar Stoneman Douglas telah menjadi penentang keganasan senjata api di bawah sepanduk “March for Our Lives”, melobi untuk undang-undang kawalan senjata yang lebih ketat dan menganjurkan protes dan perhimpunan.

Kempen mereka telah dilancarkan di media sosial, menggerakkan ratusan ribu anak muda Amerika.

Sekolah Tinggi Santa Fe (2018)

Sepuluh individu, termasuk lapan pelajar terbunuh apabila pelajar berusia 17 tahun bersenjatakan senapang patah dan revolver melepaskan tembakan ke arah rakan sekelasnya di luar bandar Santa Fe, Texas.

Kelas baru sahaja bermula pada pagi 18 Mei apabila tembakan bermula.

Berikutan tragedi itu, Gabenor Texas Greg Abbott mengemukakan 40 cadangan, terutamanya tertumpu kepada keselamatan bersenjata di sekolah dan meningkatkan pemeriksaan kesihatan mental untuk mengenal pasti kanak-kanak yang bermasalah.

Pemilikan senjata api boleh menjadi satu kebanggaan bagi kebanyakan orang Texas, malah beberapa pelajar Sekolah Menengah Santa Fe bersuara menentang mengaitkan penembakan dengan keperluan untuk kawalan senjata yang lebih baik. – Agensi


62,109,995 dos vaksin diberikan

Jumlah vaksin yang diberikan kepada rakyat Malaysia dan warganegara asing kini mencecah lebih 62.10 juta dos sejak Program Imunisasi Covid-19 Kebangsaan (PICK) dilancarkan pada 24 Februari tahun lalu.

Menurut Kementerian Kesihatan (KKM) hari ini daripada jumlah itu, seramai 25,695,189 atau 78.7 peratus populasi di negara ini telah lengkap divaksinasi.

Menerusi kemas kini laman sesawang Covidnow pagi ini, KKM memaklumkan seramai 26,056,749 atau 79.8 peratus lagi populasi menerima sekurang-kurangnya dos pertama daripada vaksin dua dos atau vaksin dos tunggal.

Sementara itu, seramai 10,561,588 atau 32.3 peratus individu lagi menerima suntikan dos penggalak yang dilancarkan pada 13 Oktober tahun lalu.

Dari segi pecahan pemberian vaksin itu, seramai 22,915,270 atau 97.9 peratus individu dewasa telah melengkapkan suntikan vaksin Covid-19 masing-masing.

Seramai 23,192,788 atau 99.1 peratus individu dewasa lagi menerima sekurang-kurangnya satu dos, lapor KKM.

Sejak 8 September tahun lalu hingga semalam seramai 5,643,880 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, seramai 2,779,919 atau 88.3 peratus telah lengkap divaksinasi, manakala 2,863,961 atau 91.0 peratus lagi menerima sekurang-kurangnya satu dos.


Bekas ratu cantik tumbuk polis, ambil dadah didakwa di mahkamah

Seorang bekas ratu cantik didakwa atas dua pertuduhan iaitu menumbuk anggota polis dan menggunakan dadah berbahaya di Mahkamah Majistret Petaling Jaya hari ini.

Kohinoor Damodaran Kaittiani, 29, bagaimanapun mengaku tidak bersalah selepas pertuduhan dibaca kepada Majistret Zhafran Rahim Hamzah.

Mengikut pertuduhan pertama, wanita itu didakwa menggunakan kekerasan jenayah bagi menakutkan penjawat awam dengan menumbuk anggota polis, Koperal Sharularifin Sarmadan.

Kesalahan dilakukan di Jalan Universiti, Petaling Jaya jam 3 pagi Khamis.

Atas kesalahan itu, dia didakwa mengikut Seksyen 353 Kanun Keseksaan yang memperuntukkan hukuman penjara boleh sampai dua tahun, denda atau kedua-duanya jika sabit kesalahan.

Bagi pertuduhan kedua, tertuduh didakwa menggunakan dadah berbahaya jenis tetrahydrocannabinol di Bahagian Siasatan Jenayah Narkotik (BSJN) Ibu Pejabat Polis Daerah (IPD) Petaling Jaya kira-kira jam 2 petang pada tarikh sama.

Bagi kesalahan itu, pertuduhan dikemukakan mengikut Seksyen 15(1) (a) Akta Dadah Berbahaya 1952 yang boleh dihukum di bawah Seksyen 15 akta sama yang memperuntukkan denda maksimum RM5,000 atau penjara tidak lebih dua tahun atau kedua-duanya, serta pengawasan tidak kurang dua tahun dan tidak lebih tiga tahun jika sabit kesalahan.

Semasa prosiding, Timbalan Pendakwa Raya, Lau Chia Xin mencadangkan tertuduh diberi ikat jamin sebanyak RM5,000 bagi setiap pertuduhan.

Bagaimanapun, tertuduh yang diwakili peguam, Datin Raj Preet Kaur merayu agar anak guamnya diberi ikat jamin pada kadar rendah kerana perniagaan restorannya terpaksa ditutup berikutan penularan Covid-19 ketika ini.

Selepas mendengar permohonan daripada kedua-dua pihak, Zhafran membenarkan tertuduh diikat jamin sebanyak RM2,000 bagi pertuduhan pertama, manakala RM1,000 bagi pertuduhan kedua dan menetapkan 6 Oktober depan bagi sebutan semula kes.


Kluster pendidikan meningkat

Jumlah kluster pendidikan Covid-19 dilihat meningkat dengan ketara pada Minggu Epidemiologi (ME) terkini, dengan 92 kluster dilaporkan pada ME 7/2022, berbanding 61 kluster pada ME 6/2022.

Ketua Pengarah Kesihatan Tan Sri Dr Noor Hisham Abdullah berkata setakat ini Pusat Kesiapsiagaan dan Tindak Cepat Krisis (CPRC) mencatatkan 367 kluster pendidikan sejak 1 Januari hingga 19 Februari lepas, dan daripada jumlah itu 346 kluster masih aktif manakala 21 kluster telah tamat.

Memetik Bernama beliau berkata walaupun terdapat trend penurunan kluster pendidikan pada ME 5/2022 disebabkan cuti sambutan Tahun Baru Cina, namun trend ini dilihat kembali meningkat pada ME 6/2022 dan ME 7/2022 berkadaran dengan peningkatan kes yang ketara di seluruh negara.

Katanya negeri yang merekodkan kluster pendidikan paling tinggi ialah Kelantan (54 kluster), diikuti Selangor (49 kluster), Pahang (38 kluster), Kuala Lumpur (37 kluster), dan Sabah (34 kluster).

“Siasatan mendapati 328 kluster iaitu 89.4 peratus dengan kes indeks merupakan pelajar, manakala 31 kluster (8.5 peratus) merupakan kes indeks guru atau pensyarah.

“Selain itu enam kluster (1.6 peratus) dengan kes indeks daripada kalangan kakitangan sokongan pusat pendidikan berkenaan, dan dua kluster (0.6 peratus) dengan keluarga sebagai kes indeks,” katanya.

Dr Noor Hisham berkata majoriti kes yang dilaporkan adalah kategori bergejala ringan atau tiada gejala.

“Sebanyak 12,579 kes (76.54 peratus) kategori dua, 3,850 kes (23.4 peratus) kategori satu dan 35 kes ( 0.2 peratus) dari kategori tiga dan empat dan kesemua kes telah mendapatkan rawatan serta dalam keaadaan stabil.

“Kesemua 257 sekolah yang terlibat adalah daripada pelbagai agensi iaitu Kementerian Pendidikan (KPM), Majlis Amanah Rakyat (MARA), Maahad Tahfiz dan lain-lain,” katanya.

Dr Noor Hisham berkata sehingga 19 Februari lepas, 232 kluster membabitkan sekolah menengah dan 25 kluster sekolah rendah masih aktif.

“Daripada jumlah tersebut 107 sekolah telah ditutup sementara untuk pembersihan dan dijadikan tempat kuarantin, dan 150 sekolah hanya memerlukan penutupan kelas sahaja.

“Hasil siasatan mendapati punca utama berlakunya jangkitan dan penularan Covid-19 disebabkan beberapa faktor. Antaranya ketidakpatuhan pada SOP, pergerakan pelajar yang bebas dan pergaulan rapat semasa pelajar di asrama serta beberapa faktor lain,” katanya.

Beliau mencadangkan sebagai penambahbaikan, semua yang terlibat dalam kumpulan ini melakukan ujian pengesanan Covid-19 secara berkala, mengenal pasti pelajar yang bergejala dengan cepat serta memastikan pengudaraan di semua kawasan berada dalam keadaan yang optimum.

Sementara itu, CPRC Kebangsaan melaporkan sejak 25 Januari 2020 hingga 19 Februari 2022 sebanyak 6,704 kluster dikesan, melibatkan 538,554 kes, dengan 6,212 kluster telah tamat dan hanya 492 kluster yang masih aktif.

Pecahan kes kluster tertinggi direkodkan di tempat kerja (58.71 peratus), komuniti (20.54 peratus), pusat tahanan (7.63 peratus), pendidikan (6.83 peratus), dan lain-lain.


Dewan Negara: 31,140 belia bawah 35 tahun bankrap sejak 2014

Seramai 31,140 belia berusia 35 tahun ke bawah telah didaftarkan sebagai bankrap sejak 2014 hingga Mei 2023 berdasarkan rekod Jabatan Insolvensi Malaysia (MDI), kata Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh.

Beliau berkata prihatin terhadap situasi tersebut, kerajaan telah melaksanakan beberapa inisiatif termasuk memberi pelepasan kebankrapan kepada mereka yang diisytiharkan muflis dengan jumlah hutang berskala kecil di bawah RM50,000 yang memenuhi syarat bermula 1 Mac tahun ini, menurut laporan Bernama.

“MDI juga telah meminda seksyen 5(1)(a) Akta Insolvensi 1967 (Akta 360) melalui Akta Insolvensi (Pindaan) 2020 (Akta A1624) yang diwartakan pada 22 Oktober 2020 dan berkuatkuasa sejak 1 Sept 2021.

“Pindaan bertujuan menetapkan nilai had minimum keberhutangan kepada RM100,000 yang secara tidak langsung membantu menurunkan peratusan bankrap didaftarkan dengan MDI termasuklah golongan belia,” katanya pada sesi soal jawab di Dewan Negara hari ini.

Beliau berkata demikian ketika menjawab soalan Senator Mohd Hasbie Muda yang ingin tahu jumlah belia yang muflis serta usaha kerajaan bagi membendung isu tersebut.

Selain itu, Ramkarpal berkata kerajaan turut memperkenalkan peruntukan berkenaan pelepasan automatik pada tahun 2017 di bawah Akta 360.

Peruntukan pelepasan automatik tersebut katanya membolehkan golongan bankrap dilepaskan daripada kebankrapan dalam tempoh yang singkat iaitu tiga tahun daripada tarikh pemfailan Penyataan Hal Ehwal (PHE) dengan MDI.

“Kerajaan juga telah melakukan penambahbaikan kepada peruntukan pelepasan automatik melalui Rang Undang-undang Insolvensi (Pindaan) 2023 yang diluluskan di Dewan Rakyat pada 24 Mei lalu dan Dewan Negara pada 19 Jun ini,” katanya.

Selain itu, kerajaan melalui Bank Negara Malaysia telah memperkenalkan Prinsip Layanan Adil kepada Pengguna Kewangan dan Amalan Pembiayaan yang Bertanggungjawab bagi membantu orang ramai yang mengalami masalah keberhutangan serius.

“Institusi kewangan perlu memastikan peminjam yang menghadapi kesulitan membayar balik pinjaman dilayan dengan adil dan diberi pertimbangan sewajarnya,” katanya.


Indonesia harap Rusia dapat berdamai, tamatkan konflik dengan Ukraine

Semasa pertemuan dengan rakan sejawatnya dari Rusia di China, Menteri Luar Indonesia Retno Marsudi menyuarakan harapan untuk melihat Rusia menamatkan perangnya dengan Ukraine kerana bimbang dengan situasi krisis kemanusiaan yang berlaku dan kesan konflik konflik itu terhadap ekonomi dunia.

Retno menyuarakan pandangan tersebut semasa berbual dengan Sergey Lavrov selepas berakhir mesyuarat antarabangsa untuk membincangkan situasi di negara lain yang dilanda perang, Afghanistan.

“Indonesia menyampaikan mesej penting untuk menamatkan perang segera kerana kesan kemanusiaan yang luar biasa, apatah lagi kesannya terhadap pemulihan ekonomi global,” kata Retno pada sidang media maya dari China.

“Saya mengulangi pendirian konsisten Indonesia, termasuk menghormati undang-undang antarabangsa dan prinsip-prinsip Piagam Pertubuhan Bangsa-Bangsa Bersatu (PBB) seperti kedaulatan dan integriti wilayah,” katanya lagi.

Retno berkata, semasa mesyuarat berasingan pada Rabu, beliau turut meminta Menteri Luar China Wang Yi menyokong usaha menamatkan pencerobohan Rusia.

“Saya menyampaikan mesej penting yang meminta semua pihak, termasuk China, untuk mendesak agar perang ditamatkan segera agar krisis kemanusiaan tidak menjadi lebih teruk,” kata Retno mengulas pertemuannya dengan Wang.

Retno bercakap dengan Lavrov dan Wang di luar dialog antara Afghanistan yang diperintah Taliban dan daerah jiran China di Tunxi.

Dialog itu bertujuan untuk menstabilkan keadaan politik di Afghanistan, yang dikenali hari ini sebagai emiriah Islam selepas Taliban mengambil alih tampuk kerajaan berikutan pengunduran tentera Amerika Syarikat tahun lalu.


Kerusi penyandang kekal milik parti yang menang, kata Saifuddin ulas rundingan kerusi

Pakatan Harapan (PH) dan Barisan Nasional (BN) bersetuju semua kerusi penyandang akan kekal kepada parti yang menang pada Pilihan Raya Umum ke-14 (PRU-14) bagi Pilihan Raya Negeri (PRN) di enam negeri nanti.

Dengan pendirian ini, ia bakal menyaksikan BN-UMNO bakal bertanding di kerusi yang dimenangi sebelum ini dan tidak boleh menuntut kerusi yang menjadi milik parti komponen PH seperti PKR, DAP dan Amanah.

Ketua Setiausaha PH Datuk Seri Saifuddin Nasution Ismail memaklumkan kata sepakat itu dicapai menerusi perbincangan awal mengenai pembahagian kerusi untuk PH dan BN pada PRN kelak, yang diadakan baru-baru ini, menurut laporan Bernama.

“Perbincangan pusingan pertama telah dibuat antara PH dan BN, perbincangan itu bersetuju untuk melibatkan beberapa parameter yang akan memandu ke arah pengagihan kerusi pilihan raya antaranya kerusi penyandang akan kekal untuk parti yang menang pada PRU-14.

“Kami menjangkakan pengagihan kerusi akan selesai semuanya sebelum penamaan calon PRN bagi enam negeri berkenaan,” katanya kepada pemberita selepas menghadiri Majlis Penerapan Nilai-nilai Murni dan Iftar Kementerian Dalam Negeri MADANI hari ini.

Saifuddin Nasution berkata demikian ketika ditanya mengenai persiapan dan pembahagian kerusi membabitkan PH dan BN menjelang PRN di Kedah, Pulau Pinang, Selangor, Negeri Sembilan, Kelantan dan Terengganu.

Dilaporkan enam negeri itu mencapai persetujuan untuk membubarkan Dewan Undangan Negeri (DUN) masing-masing pada tempoh dua minggu terakhir Jun ini bagi memberi laluan kepada PRN.

Mengulas lanjut, beliau berkata rundingan pembahagian kerusi di peringkat negeri sedang berjalan ketika ini dan ia dibuat berdasarkan keputusan di peringkat sekretariat PH yang disampaikan di negeri terlibat.

“Di Kedah dan Selangor sedang berjalan mesyuarat tersebut, manakala Pulau Pinang dan Negeri Sembilan belum lagi (mesyuarat) namun telah dijadualkan dalam masa terdekat.

“Dua hari lepas saya berada di Terengganu dan saya sampaikan taklimat tatacara rundingan itu, sehari dua lagi saya akan ke Kelantan pula untuk sampaikan taklimat sama,” katanya.

Saifuddin Nasution berkata jika terdapat parti yang mahu tambahan kerusi dan ia tidak dapat diselesaikan di peringkat negeri, maka akan dibawa dan diselesaikan di peringkat pimpinan pusat.


Satelit MEASAT-3d berjaya dilancar pagi tadi

Satelit MEASAT-3d berjaya dilancarkan di French Guiana, Amerika Selatan pada 6.50 petang waktu tempatan 22 Jun (5.50 pagi tadi waktu Malaysia), dan menghantar isyarat telemetri pertama pada jam 6.41 pagi.

Satelit telekomunikasi milik MEASAT itu dilancarkan menerusi roket pelancar Ariane-5 di Pusat Angkasa Lepas Guiana yang terletak kira-kira 17,000 kilometer dari Malaysia.

Proses pemisahan pertama dari roket pelancar Ariane-5 berlaku pada 6.19 pagi waktu Malaysia dan pemisahan kedua pada 6.34 pagi sebelum isyarat pertama diterima oleh bumi tujuh minit kemudian, menurut Bernama.

Pelancaran satelit MEASAT-3d mengalami kelewatan 47 minit daripada jadual asal pada 5.03 pagi waktu Malaysia.

Ketua Setiausaha Kementerian Komunikasi dan Multimedia Datuk Seri Mohammad Mentek mengetuai delegasi Malaysia ke tapak pelancaran roket itu.

Beliau turut disertai Duta Besar Malaysia di Perancis Datuk Mohd Zamruni Khalid; Menteri Sains Teknologi dan Inovasi Sabah Datuk Yakub Khan, wakil Kementerian Pertahanan Laksamana Muda Datuk Shamsuddin Ludin; dan Ketua Pegawai Operasi MEASAT Yau Chyong Lim.

Pelancaran itu disaksikan secara langsung Perdana Menteri Datuk Seri Ismail Sabri Yaakob; Menteri Komunikasi dan Multimedia Tan Sri Annuar Musa; Menteri Sains, Teknologi dan Inovasi Datuk Seri Dr Adham Baba serta beberapa menteri Kabinet lain di Pusat Dagangan Dunia Kuala Lumpur.

Turut hadir Pengerusi Astro Malaysia Holdings Bhd Tunku Ali Redhauddin Tuanku Muhriz dan Pengarah Measat Global Shaharul Rezza Hassan.

Satelit yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Satelit MEASAT-3d berukuran 31 meter (m) x 9m x 5m seberat 5,600 kilogram itu dilancarkan bertujuan untuk meningkatkan perkhidmatan perhubungan kepada Malaysia dan negara-negara serantau serta beberapa perkhidmatan baharu melalui satelit berkenaan dijangka dapat ditawarkan seawal Ogos 2022.

Satelit itu merupakan jenis Geostationary Equatorial Orbit atau GEO mempunyai tapak liputan yang luas dan berkemampuan untuk menyediakan perkhidmatan jalur lebar yang pantas dan menyokong aliran tinggi data dikenali sebagai High Throughput Satellite (HTS).

HTS adalah antara perkhidmatan penting dalam penyediaan perkhidmatan jalur lebar tinggi terutamanya di kawasan pedalaman.


MP DAP dakwa bukan terserempak, perjelas program dengan Menteri UMNO dirancang

Susulan kontroversi program dengan DAP dan UMNO, Ahli Parlimen DAP, Ong Kian Ming membuat penjelasan program di Universiti Kebangsaan Malaysia (UKM) baru-baru ini sememangnya dirancang bersama dengan Menteri UMNO, Datuk Dr Noraini Ahmad dan bukan beliau yang meminta untuk turut serta seperti didakwa Ketua Wanita UMNO tersebut.

Kian Ming, wakil rakyat Parlimen Bangi itu malah mempertahankan Menteri Pengajian Tinggi (KPT) yang disifatkannya sebagai seorang menteri yang prihatin dan berdedikasi dalam melaksanakan tugasnya, baik sebagai ahli parlimen mahu pun sebagai menteri.

“Ada ramai orang yang ada persepsi berlainan terhadap DNA (Noraini) oleh kerana video tiktok dan youtube yang menjadi viral. Tetapi Dr Noraini yang saya tahu adalah seseorang yang sama sekali berbeza.

“Beliau rajin dan cerdas, serta mengambil berat tentang pengundi dan tanggungjawabnya sebagai ahli Parlimen dan sekarang sebagai Menteri Pengajian Tinggi (KPT). Beliau mempunyai niat baik untuk kementerian tetapi memerlukan sedikit masa untuk menerapkan dasar yang diinginkan. Jadi, tolong beri dia rehat lah,” katanya dalam status akaun Facebooknya.

Kian Ming tampil menjelaskan situasi sebenar susulan tular gambar bersama mereka berdua dalam satu program yang disertai Rabu lalu.

Susulan penularan gambar tersebut, timbul dakwaan pemimpin UMNO menerima arahan daripada Presiden parti Datuk Seri Ahmad Zahid Hamidi yang mengarahkan supaya pimpinan UMNO untuk turut menjemput wakil DAP dalam setiap program anjuran parti.

Bagaimanapun Noraini menafikan menerima arahan yang didakwa berkenaan.

Mengulas lanjut berhubung gambar program bersama, Kian Ming berkata, baru-baru ini, beliau mendapat berita seorang pelajar PhD di Universiti Kebangsaan Malaysia (UKM) (dibawah kawasan parlimennya) telah didiagnosis kanser tahap empat, justeru beliau berkongsi berita itu dengan Noraini atas kapasitinya sebagai menteri KPT.

“Setelah menerima berita ini, beliau (Noraini) menghubungi Naib Canselor UKM, Prof Ekhwan (VC paling rendah hati yang pernah saya temui), untuk mendapatkan maklumat tentang pelajar ini.

“Selepas lawatan ke UKM baru-baru ini di mana Noraini meninjauu Pusat Pemberian Vaksin (PPV) di UKM untuk berjumpa dengan sukarelawan MyVac, beliau mengajak saya untuk melawat pelajar ini yang tinggal berdekatan. Pelajar itu terkejut dengan lawatan menteri bersama VC dan juga Ketua Pengarah Pengajian Tinggi. (Dia juga menyiarkan gambar-gambar ini di laman sosialnya sendiri,” katanya lagi.

Rabu lalu, Noraini bersama dengan Ketua Pengarah Pendidikan Tinggi, Prof. Datuk Dr. Hussaini Omar telah menziarah Azura Omar, seorang pelajar PhD di UKM yang sedang berjuang melawan penyakit kanser. Turut bersama dalam lawatan tersebut Naib Canselor UKM, Prof Datuk Dr Mohd Ekhwan Toriman dan Ong Kian Ming.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.


Tuduhan PH-BN untuk hasut rakyat benci PN menjelang PRN: Muhyiddin

Serangan berterusan terhadap pemimpin pembangkang akan menyebabkan kesan balas terhadap kerajaan Pakatan Harapan-Barisan Nasional (PH-BN) dalam enam Pilihan Raya Negeri (PRN) akan datang, kata Ketua Ahli Parlimen Perikatan Nasional (PN), Tan Sri Muhyiddin Yassin.

Mungkin ini (serangan) disebabkan enam PRN akan datang dan itulah sebabnya mereka cuba mewarnakan kami dengan kehitaman dan melabel kami sebagai pencuri supaya rakyat tidak menyokong kami, kata Pengerusi PN itu lagi.

Menurutnya tuduhan kononnya berlaku penyelewengan dana ketika beliau menjadi Perdana Menteri hanya ciptaan dibuat demi menghasut rakyat membenci PN.

“Sekarang ini kalau boleh dihitamkan muka saya dan semua (pemimpin PN) ini, kata (kita ini) perompak dan lanun supaya rakyat tak sokong kita.

“Tetapi saya percaya gelombang sokongan terhadap Perikatan Nasional sebelum ini akan diteruskan dalam enam PRN itu yang akan PN tarah,” katanya membahas titah ucapan Yang di-Pertuan Agong di Dewan Rakyat, hari ini (15 Februari 2023).

Enam negeri yang akan mengadakan PRN, dijangka Jun depan, ialah Kedah, Kelantan dan Terengganu yang masing-masing diperintah PN menerusi PAS, serta Selangor, Pulau Pinang dan Negeri Sembilan (PH).

Muhyiddin berkata beliau belum lagi bercadang mengambil tindakan terhadap Datuk Seri Anwar Ibrahim yang mendakwa beliau melakukan penyelewengan.

“Saya belum lagi nak ambil tindakan undang-undang. Kesian kepada perdana menteri baharu, bagi dia peluang dulu,” katanya selain bersumpah tidak pernah mengambil sebarang dana pakej bantuan pernah diumumkan ketika menerajui pentadbiran.

Muhyiddin juga berkata apa sahaja yang diluahkan oleh rakyat Malaysia biasa di TikTok bukanlah fitnah, kerana ia hanyalah luahan sentimen.

“Terima kasih, kami tidak mahu bergaduh di sini. Jika ia benar, maka ia benar. Jika ia fitnah, maka ia adalah fitnah. Tetapi, jika ia bukan fitnah dan ia hanyalah luahan sentimen rakyat melalui TikTok, apa salahnya? Saya tidak faham,” katanya.


Sokongan anak muda selamatkan maruah agama, bangsa, tanah air

Sokongan besar-besaran anak muda kepada Perikatan Nasional dalam Pilihan Raya Umum Ke-15 (PRU-15) Sabtu ini (19 November 2022) akan menjadi sejarah teragung negara, sekali gus penyelamat kepada maruah agama, bangsa dan tanah air.

Dengan tekad mahu melakukan perubahan – setelah jemu dengan pentadbiran berpanjangan Barisan Nasional (BN) dan Pakatan Harapan (PH) yang tidak menunaikan janji – anak muda kini beralih kepada gabungan baharu yang membawa harapan masa depan mereka – Perikatan Nasional.

Sehubungan itu, Pengerusi Perikatan Nasional Tan Sri Muhyiddin Yassin mengingatkan anak muda supaya bukan sahaja melihat kepimpinan BN dan PH dari sudut fizikal sahaja, tetapi hendaklah faham apa sebenarnya yang dilakukan oleh pemimpin terbabit.

“Anak-anak muda kena faham situasi sebenar siapa pemimpin-pemimpin itu. Bukan sahaja Anwar (Pengerusi PH Datuk Seri Anwar Ibrahim), Guan Eng (Pengerusi DAP Lim Guan Eng)… tapi yang lain-lain dalam PH dan DAP,” katanya.

Sebaliknya, Perikatan Nasional menerusi manifesto PN BEST menawarkan pelbagai janji kepada anak muda demi masa depan mereka, katanya sambil berharap anak muda turut mengajak kawan, ibu bapa, dan jiran untuk memberi undi kepada Perikatan Nasional.

Beliau berkata demikian ketika berucap pada Jelajah Perdana PN BEST di Kompleks Sukan Pagoh, malam tadi (17 November 2022). Pada PRU-15 ini, Muhyiddin bertanding mempertahankan kerusi Parlimen Pagoh.

Pada masa sama, bekas Perdana Menteri kelapan itu sekali lagi mengajak pengundi supaya keluar beramai-ramai, esok bagi melaksanakan tanggungjawab memilih dan menentukan parti mana yang berhak membentuk kerajaan baharu.

Beliau berkata ini adalah satu pilihan raya yang amat penting untuk rakyat Malaysia dapat memilih kerajaan yang bertanggungjawab untuk menguruskan hal ehwal negara bagi tempoh lima tahun yang akan datang.

“Saya memohon dan merayu seluruh pengundi dari Perlis sampailah ke Sabah untuk tunaikan tanggungjawab… keluar mengundi beramai-ramai. Untuk menentukan kerajaan yang nak dipilih adalah kerajaan yang mendapat dukungan dan sokongan rakyat.

“Untuk membuat keputusan yang tepat bila mana kita hadir untuk mengundi dan harapan saya selaku Pengerusi Perikatan Nasional ialah agar semua pengundi yang ada di seluruh negara akan menyokong calon-calon Perikatan Nasional yang bertanding di PRU-15 ini.

“Suruhanjaya Pilihan Raya telah pun menyatakan dalam undi awal baru-baru ini hampir 94.5 peratus telah keluar mengundi… satu peratusan keluar undi antara yang tertinggi dalam sejarah negara.

“Kalau trend itulah yang akan berlaku dan gelombang ini akan terus berterusan sampai19 November saya yakin gelombang rakyat itu akan nanti merubah keadaan negara kita dan Perikatan Nasional dipilih untuk mentadbirkan negara… insya-Allah,” katanya.

Menurutnya, pengundi perlu menentukan supaya keputusan pilihan raya pada esok, akan dapat membentuk sebuah kerajaan yang boleh menjamin kestabilan politik, ekonomi, dan sosial di Malaysia.

“Kita harapkan akan berlaku satu tsunami baharu yang akan membersihkan sampah sarap politik di negara kita… dan mewujudkan satu kerajaan yang beramanah dan bertanggungjawab yang dipimpin oleh pemimpin Perikatan Nasional,” katanya.


Rogol remaja bawah umur, seorang inspektor didakwa di Sungai Petani

Seorang inspektor polis dihadapkan ke Mahkamah Sesyen Sungai Petani hari ini atas pertuduhan merogol remaja perempuan bawah umur pada akhir bulan lepas.

Mohd Maliki Azmi, 34, mengaku tidak bersalah selepas pertuduhan dibacakan di hadapan Hakim Roslan Hamid, menurut laporan Bernama.

Mengikut pertuduhan, tertuduh sebagai pegawai penyiasat berpangkat Inspektor telah didakwa merogol remaja berusia 16 tahun itu dengan kerelaannya dan kerelaan itu diperoleh menggunakan kedudukan berkuasa tertuduh terhadap mangsa.

Mohd Maliki dituduh melakukan perbuatan itu di bilik pegawai penyiasat di Ibu Pejabat Polis Daerah Yan lebih kurang 6.30 petang pada 28 Dis 2022 mengikut Seksyen 376(2)(f) Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.

Tertuduh juga mengaku tidak bersalah atas tiga pertuduhan berkaitan amang seksual terhadap remaja perempuan itu di tempat, masa dan tarikh sama.

Pertuduhan dikemukakan di bawah Seksyen 14(a), Seksyen 14(c) dan Seksyen 15(a)(ii) Akta Kesalahan-Kesalahan Seksual Terhadap Kanak-Kanak 2017 dan dibaca bersama Seksyen 16(1) akta sama.

Jika sabit kesalahan, boleh dikenakan hukuman penjara maksimum 20 tahun dan sebatan serta sebagai tambahan hukuman bagi Seksyen 16(1) itu iaitu boleh dipenjara tidak melebihi lima tahun dan disebat dengan tidak kurang dua sebatan.

Pendakwaan kes dikendalikan Timbalan Pendakwa Raya Hizween Azleena Othman Kamal, Zulfadzly Hassan dan Nurul Natasha Rizal manakala tertuduh tidak diwakili peguam.

Terdahulu pihak pendakwaan tidak menawarkan jaminan kepada tertuduh, bagaimanapun jika mahkamah membenarkan jaminan, pendakwaan mencadangkan RM20,000 bagi pertuduhan merogol dan RM20,000 bagi setiap kes amang seksual.

Mohd Maliki memohon jaminan rendah atas alasan dia tiada pendapatan berikutan akan digantung tugas selepas kes itu.

“Selain itu saya juga perlu menyara ibu bapa. Isteri tidak bekerja dan saya menanggung beban hutang yang tinggi,” katanya.

Mahkamah membenarkan tertuduh diikat jamin RM10,000 dengan seorang penjamin bagi pertuduhan merogol dan RM15,000 dengan seorang penjamin bagi ketiga-tiga kes amang seksual berserta syarat tambahan melarangnya mengganggu mangsa kes itu dan pasport diserahkan kepada mahkamah.

Sebutan untuk semua kes ditetapkan pada 6 Feb bagi lantikan peguam serta serahan dokumen.


Pengerusi PAC bidas Najib tak semak fakta pertikai laporan kapal tak siap

Datuk Seri Najib Razak dibidas Pengerusi Jawatankuasa Kira-Kira Wang Negara (PAC), Wong Kah Woh kerana mempertikai laporan yang dibuat berhubung projek pembinaan kapal tempur pesisir pantai (LCS) Tentera Laut Diraja Malaysia (TLDM) baru-baru ini.

Bekas Perdana Menteri itu yang menjadi sasaran dalam skandal projek LCS bernilai RM9.1 bilion dibidas kerana tidak semak fakta berhubung laporan dikeluarkan PAC, malah Wong membidas Najib cuba bermain sentimen politik untuk mengelak dirinya dipersalahkan.

“Saya bukan lagi Ketua Pemuda DAP. Sudah empat tahun saya lepas jawatan. Boleh Google. Fakta mudah macam ini tak patut salah, sebab nanti PM6 (Najib) mahu bincang LCS itu yang lagi teknikal, lagi cenderung salah.

“PM6 kata kenyataan Pengerusi PAC salah. Saya hendak bagi tahu kenyataan Pengerusi PAC itu adalah berdasarkan pendapat, rumusan dan syor persetujuan secara konsensus PAC selepas hampir dua tahun siasatan isu ini. Bukan pandangan Pengerusi PAC sendiri,” katanya dalam satu kenyataan di hantaran Facebook.

Najib selepas pendedahan laporan PAC berhubung kapal tak siap itu berkata PAC yang dipengerusikan oleh Kah Woh, yang didakwanya masih memegang jawatan Ketua Pemuda DAP.

Kata Najib lagi, sejurus selepas Pilihan Raya Umum ke-14 (PRU-14), Pakatan Harapan (PH) telah melewatkan projek itu dan membekukan sepenuhnya pada 2019.

Menjelaskan lanjut Kah Woh berkata, nilai kontrak adalah berjumlah RM9.12 bilion, dan pihaknya tidak pernah mengeluarkan kenyataan berjumlah RM6 bilion seperti yang didakwa oleh Najib

“PM6 kata, ada salah faham bajet projek LCS adalah RM6 bilion dan angka RM9 bilion itu adalah sebab kos bertambah RM3 bilion.

“Saya tidak faham apa salah faham PM6. Mungkin PM6 salah faham apa yang PM6 salah faham. Mungkin PM6 tidak membaca Laporan penuh PAC.

“Tak mengapa, saya bagi bebenang laporan penuh PAC, baca muka surat 6 saja, ambil sedikit latar belakang. PAC kata nilai kontrak RM9.128 bilion, bila kata bajet hanya RM6 bilion?” bidasnya lagi.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.

Timbalan Presiden PKR, Rafizi Ramli selepas pendedahan itu menamakan Najib bersama dua lagi bekas Menteri, Datuk Seri Ahmad Zahid Hamidi dan Datuk Seri Hishammuddin Hussein antara individu yang bertanggungjawab dalam pembinaan projek tak siap tersebut.

Banyak pendedahan mengejutkan dalam laporan PAC, antaranya Kementerian Pertahanan tidak melakukan semakan kewangan terhadap BNS yang dibebani hutang, selain penukaran reka bentuk kapal LCS yang dibuat tanpa persetujuan TLDM.


Raja Perlis, rakyat tunai solat Aidilfitri di perkarangan istana

Raja Perlis Tuanku Syed Sirajuddin Putra Jamalullail dan Raja Muda Perlis, Tuanku Syed Faizuddin Putra Jamalullail berangkat menunaikan solat sunat Aidilfitri dalam suasana norma baharu yang diadakan di kawasan lapang perkarangan Istana Arau, hari ini.

Baginda berdua bersama masyarakat dalam kariah Arau menunaikan solat dengan diimamkan Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor manakala khutbah dibacakan oleh Mufti Perlis, Datuk Dr Mohd Asri Zainul Abidin bermula jam 8 pagi.

Pelaksanaan solat sunat Aidilfitri di kawasan tanah lapang selaras dengan ketetapan Tuanku Syed Faizuddin yang juga Yang DiPertua MAIPs dalam satu kenyataannya semalam yang menyatakan bahawa solat sunat Aidilfitri di negeri itu kekal dijalankan di tanah lapang.

Memetik laporan Berita Harian, pelaksanaan solat sunat Aidilfitri di tanah lapang termasuk di perkarangan masjid adalah tertakluk kepada ketetapan Jawatankuasa Kariah Masjid di seluruh negeri Perlis.

Sementara itu, Mohd Asri berkata, solat di tempat lapang terutama pada musim wabak sedang melanda ada kelebihannya.

“Solat di tempat lapang pada musim wabak ada kelebihannya seperti risiko penularan jangkitan dapat dikurangkan kerana ia dilakukan bukan di tempat yang tertutup.

“Kita buat dengan mengambil kira SOP dan sebagainya kerana tidak ada larangan untuk rakyat tidak boleh keluar, rakyat sebenarnya masih boleh keluar cuma kita letak di tempat lapang.

“Alhamdulilah, seluruh negeri Perlis dengan pelaksanaan SOP lebih ketat iaitu kita nak elak masuk ke dalam masjid secara bersesak-sesak dan tertutup,” katanya memetik laporan Berita Harian, hari ini.


Lagi rekod tertinggi kematian di Indonesia hari ini

Indonesia hari ini mencatatkan kes kematian tertinggi akibat jangkitan Covid-19 mengatasi rekod yang dilaporkan pada Isnin lalu (19 Julai 2021) sebanyak 1,338 kes.

Dalam tempoh 24 jam lalu, negara itu mencatatkan 1,383 kematian baharu dalam kalangan pesakit Covid-19 yang menerima rawatan di hospital seluruh negara itu.

Bagaimanapun pakar epidemiologi mendakwa angka kematian sebenar akibat Covid-19 di Indonesia mungkin tiga kali ganda daripada yang dilaporkan.

Pakar Epidemiologi Universiti Griffith University , Dicky Budiman berkata Indonesia mencatat jumlah kematian tertinggi di seluruh negara Asean dan berada di tangga pertama di Asia.

Beliau berkata, angka kematian adalah petunjuk sah pengurusan Covid-19 di negara dan wilayah tertentu.

Katanya, jumlah kematian sebenar Indonesia adalah tiga kali ganda daripada jumlah yang dilaporkan di mana setakat ini lebih 74,900 kematian yang disahkan.

“Indonesia harus merujuk kepada definisi Pertubuhan Kesihatan Sedunia (WHO) berhubung kematian Covid-19 dan melaksanakannya di negara ini untuk kepentingan kita sendiri.

“Sementara itu, kita tidak mengira (kematian orang dengan) status yang mungkin atau disyaki. Sekiranya kita mengira semuanya, kita mungkin mendapati ia adalah tiga kali lebih banyak,” katanya.

Sementara itu, Kementerian Kesihatan Indonesia turut melaporkan kes positif sepanjang 24 jam lalu mencecah 33,773 – angka yang menunjukkan penurunan kes baharu.

Kes positif itu dikesan hasil ujian spesimen ke atas 153,330 individu. Indonesia sekarang ini mempunyai 549,694 kes aktif Covid-19.

Wilayah yang melaporkan jangkitan tertinggi ialah Jawa Barat dengan 5,950 kes diikuti Jakarta (5,904), Jawa Tengah (4,253), Jawa Timur (3,859), Banten (1,903), Yogyakarta (1,648), Nusa Tenggara Timur (1,249), and Bali (1,111). – Agensi


AirAsia sambung operasi penuh di Thailand mulai 1 November

Syarikat penerbangan tambang murah AirAsia menyambung semula operasinya dari pangkalan AirAsia Thailand di Lapangan Terbang Suvarnabhumi – lapangan terbang baharu di Bangkok – mulai 1 November ini, susulan kelonggaran sekatan yang diumumkan kerajaan Thailand.

AirAsia dalam kenyataan berkata syarikat itu akan memulakan penerbangan di enam laluan dari Bangkok ke Chaing Mai, Nan, Phuket dan Nakhon Si Thammarat pada 1 November ini, dan ke Chiang Rai serta Krabi mulai 19 November, dengan mengamalkan protokol kesihatan yang tinggi.

“Pada minggu-minggu mendatang, AirAsia Thailand juga akan menawarkan 36 laluan ke 23 destinasi dengan mengendalikan 60 penerbangan sehari,” kata AirAsia.

Pihak berkuasa Thailand sebelum ini membenarkan syarikat penerbangan domestik beroperasi dengan kapasiti penuh mulai 16 Oktober lalu susulan kelonggaran sekatan Covid-19 yang dilaksanakan kerajaan.

Ketua Pegawai Eksekutif AirAsia Thailand, Santisuk Klongchaiya, berkata kempen pelancongan domestik dan dasar untuk membuka semula negara mulai 1 November 2021 adalah isyarat positif bagi industri pelancongan, dengan menyatakan bahawa sejak dua bulan terakhir, AirAsia telah menyaksikan pertumbuhan berterusan dalam permintaan perjalanan dan jumlah penumpang yang menempah setiap penerbangan.

“Perkembangan ini mendorong syarikat penerbangan untuk meneruskan lebih banyak laluan dan meningkatkan lagi frekuensi penerbangan tepat pada waktunya untuk musim puncak perjalanan pada suku akhir tahun ini,” katanya.

AirAsia juga yakin tempoh pemulihan semakin hampir untuk industri penerbangan dan pelancongan kerana terdapat banyak permintaan untuk perjalanan udara yang telah lama berkembang.

“Oleh itu, AirAsia telah memutuskan untuk beroperasi semula dari Lapangan Terbang Suvarnabhumi dan melancarkan semula enam laluan popular pada bulan November ini,” katanya.

Sementara itu Bernama melaporkan Asia Aviation Public Company Ltd (AAV) akan menyuntik 3.9 bilion baht (RM485.93 juta) ke dalam Thai AirAsia Co Ltd (TAA) menerusi penerbitan ekuiti baharu di bawah Pelan Penstrukturan dan Pemodalan Semula AAV/TAA.

TAA adalah anak syarikat tidak langsung AirAsia Group Bhd (AAGB).

Dalam maklumannya kepada Bursa Malaysia, AirAsia berkata suntikan itu akan meningkatkan pemegangan langsung AAV dalam TAA daripada 55 peratus kepada 69.2 peratus, dan ini sekali gus, mengurangkan pemegangan langsung AirAsia Aviation Ltd (AAA) dalam TAA kepada 30.8 peratus daripada 45 peratus sebelum itu.

AAA adalah anak syarikat milik penuh AirAsia Group.

“Keseluruhan hasil daripada penerbitan ekuiti baharu itu akan digunakan oleh TAA untuk membayar semula sebahagian daripada baki antara syarikat yang masih berhutang kepada AAGB dan anak syarikatnya. Susulan daripada itu, AAA akan menjual 30.8 peratus pegangan sahamnya yang bersamaan dengan 19.6 juta saham dalam TAA pada harga 3.8 bilion baht (RM473.46 juta),” katanya.

AirAsia Group berkata penstrukturan semula itu akan menguntungkan TAA berikutan penyelarasan semula proses membuat keputusan, yang membolehkan TAA (menerusi AAV) memanfaatkan pasaran modal dengan lebih signifikan dan berdaya saing pada masa depan.

“Selain itu, selepas selesai kelak, kepentingan pemegangan saham AirAsia Group dalam TAA akan menerusi saham AAV yang disenaraikan dan diniagakan, berbanding pemegangan saham TAA yang tidak tersenarai secara langsung pada waktu ini,” katanya.


Pengerusi TH masa Muhyiddin dikekalkan, tukar PM UMNO terus letak jawatan

Timbalan Menteri di Jabatan Perdana Menteri, Datuk Ahmad Marzuk Shaary menjelaskan ketika Tan Sri Muhyiddin Yassin menjadi Perdana Menteri, Pengerusi Tabung Haji (TH), Tan Sri Md Nor Yusof, dikekalkan sedangkan beliau dilantik ketika zaman Pakatan Harapan (PH).

Menurutnya ini sekali gus menunjukkan peletakan jawatan Md Nor semalam tiada kaitan dengan tekanan politik, sebaliknya ia adalah proses peralihan biasa.

Jika benar ia membabitkan tekanan politik, pertukaran boleh dibuat apabila Perikatan Nasional (PN) menjadi kerajaan selepas PH tumbang tahun lalu, katanya.

“Tiada tekanan politik kerana (bekas) pengerusi ini bermula dari zaman PH lagi, maka sepatutnya kalau tekanan politik, masa PN (jadi kerajaan), Perdana Menteri, Tan Sri Muhyiddin Yasin, lagi kita tukar,” katanya dipetik daripada laporan BH, hari ini.

Mengulas lanjut, Ahmad Marzuk berkata peletakan jawatan Md Nor adalah proses peralihan biasa berdasarkan kepada kesesuaian zaman dalam perancangan strategik untuk membawa TH ke tahap lebih baik.

“Kita melihat kepada kesesuaian zaman ini dan barangkali ada perancangan strategik yang lebih memerlukan kepada kepakaran lain untuk kita bergerak lebih laju membawa TH,” katanya.

Semalam, TH mengumumkan Md Nor melepaskan jawatannya serta-merta setelah menjadi Pengerusi TH mulai 13 Julai 2018 menggantikan Datuk Seri Abdul Azeez Abdul Rahim.

Azeez adalah Ahli Parlimen Baling mewakili UMNO sejak 2013 dan menjadi Pengerusi TH sejak itu hingga digantikan pada akhir Mei 2018 susulan kekalahan Barisan Nasional (BN) pada Pilihan Raya Umum Ke-14 kepada PH. Azeez kini berdepan beberapa pertuduhan di mahkamah berkaitan kes rasuah.

Susulan peletakan jawatan Md Nor spekulasi timbul berkemungkinan kerajaan pimpinan Datuk Seri Ismail Sabri Yaakob mungkin akan meletak orang UMNO bagi mengetuai agensi tersebut, mengulangi langkah sama pernah dilakukan sebelum ini.

Sumber memberitahu Perdana Menteri yang juga Naib Presiden UMNO sedang menimbang beberapa nama pemimpin dalam parti itu untuk diletak menerajui TH, malah sebelum ini terdapat desakan sama ketika era pentadbiran Muhyiddin supaya orang politik mengetuai TH, tetapi beliau tidak melayannya.

Julai lalu, Ismail Sabri ketika menjadi Timbalan Perdana Menteri juga mengumumkan kerajaan bersetuju menubuhkan Suruhanjaya Siasatan Diraja (RCI) mengikut Akta Suruhanjaya Siasatan 1950 bagi menyiasat isu berbangkit mengenai pengurusan dan operasi TH.

Ismail Sabri berkata berkata siasatan merangkumi hasil pengauditan perunding seperti PricewaterhouseCoopers (PwC), Ernst & Young (EY) dan Roland Berger dari 2014 hingga 2020.

Penubuhan RCI itu dibuat susulan tekanan daripada Pemuda UMNO supaya satu siasatan menyeluruh dibuat bagi mencari kebenaran di sebalik pelbagai urusan TH yang diputuskan ketika PH mentadbir kerajaan.


Polis KL rujuk kertas siasatan penipuan pakej haji kepada AGC

Polis Kuala Lumpur dalam proses melengkapkan kertas siasatan berhubung penipuan visa haji furada oleh dua ejen pelancongan yang beroperasi di Danau Kota, Setapak di sini, membabitkan kerugian lebih RM2 juta.

Ketua Polis Kuala Lumpur Datuk Azmi Abu Kassim berkata sebanyak 47 laporan polis diterima berhubung kes berkenaan dan susulan itu dua lelaki serta tiga wanita warga tempatan berusia 28 hingga 51 tahun ditahan bagi membantu siasatan.

“Setelah tempoh reman tamat pada 16 Julai lepas, kesemua individu terbabit diserahkan kepada Polis Kontinjen Johor untuk siasatan berkaitan modus operandi yang sama,” katanya dalam kenyataan hari ini.

Azmi berkata kertas siasatan akan dirujuk kepada Jabatan Peguam Negara (AGC) dalam masa terdekat untuk mendapatkan keputusan tindakan lanjut.

Semalam, Setiausaha Polis Malaysia Datuk Noorsiah Mohd Saaduddin dalam kenyataannya memaklumkan pihaknya menerima 121 laporan berhubung kes penipuan pakej menunaikan ibadah haji dan umrah menggunakan visa furada yang melibatkan kerugian lebih RM5.1 juta di seluruh negara.

Pada 7 Julai lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah syarikat pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). – Bernama